title: Arno Brok sneon mei klassike muzyk op Radio 4

maintext: Kommissaris fan de Kening Arno Brok sil takom sneon, 15 septimber, in programma presintearje mei klassike muzyk op NPO Radio 4. It giet om it programma 'Een goedemorgen met...', dat alle wiken tusken 10 en 12 oere útstjoerd wurdt.


description: De 22-jierrige Poortema kaam yn 2008 mei Wesley Schol om it libben troch eigen fjoer.

title: Minister wol mei âlders omkommen militêr Poortema prate

maintext:
De 22-jierrige Poortema kaam yn jannewaris 2008 yn Uruzgan tegearre mei kollega Wesley Schol om it libben troch eigen fjoer. De âlders fan Poortema wolle witte yn hoefier't de dea fan harren soan foarkaam wurde kinnen hie.
Ut ûndersyk die letter bliken dat it befel om te sjitten jûn waard op in momint dat net ien wist wêr't Poortema en Schol krekt stiene. De âlders fan Poortema hawwe earder besocht om fia in rjochtsaak de ferantwurdlik kommandant te ferfolgjen.
De eask waard yn 2010 ôfwiisd. Earder dit jier krigen de âlders in anonime brief wêryn't stie dat de kommandant nea útsjoerd mocht wurden hie. De advokaat fan de âlders hat no op 'e nij in petear oanfrege mei Definsje. Minister Ank Bijleveld hat oanjûn dêr op yngean te wollen.

fasttext_language: fy


description: Minister Bruins fan Medyske soarch wol foar 2020 in ein meitsje oan dy regelingen. Achtkarspelen hie sels sa'n fersekering ôfsletten foar minsken.

title: FNP Achtkarspelen hat noed oer takomst kollektive soarchfersekering

maintext:
De FNP yn de gemeente Achtkarspelen makket him soargen oer de takomst fan de kollektive soarchfersekering.
Minister Bruno Bruins fan Medyske soarch wol foar 2020 in ein meitsje oan dy regelingen. Ferskate soarchfersekerders ha al sein dat se der mei yngong fan jannewaris takom jier mei ophâlde wolle.
De FNP yn Achtkarspelen wol witte oft dat ek gefolgen hat foar de kollektive soarchfersekering, dy't de gemeente Achtkarspelen ôfsletten hat foar minsken mei in lytse beurs. En as dat sa is, dan wol de FNP witte oft de gemeente ek plannen hat foar oanpaste regelingen, lykas in eigen gemeentlike regeling.


description: Gerben Gerbrandy hâldt op 14 jannewaris 2019 op as boargemaster, presys seis jier nei syn earste dei.

title: Achtkarspelen siket in 'foarútstribjende en ynformele' boargemaster

maintext: Gerben Gerbrandy hâldt op 14 jannewaris 2019 op as boargemaster fan Achtkarspelen. Hy wie fan doel om mei pensjoen te gean, mar stelt him no kandidaat as Earste Keamerlid. "Hjir hie ik net op rekkene", sei er. "Ik waard belle troch de FNP. De partij hie oan de leden frege oft se ek kandidaten wisten, en blykber bin ik neamd. Dat is wol hiel aardich. Mar dat wol noch net sizze dat it al klear is. It is noch in hiele lange wei."


description: Spits Karim Rossi skeat wer raak en is no topskorer yn de earste difyzje.

title: Cambuur wint foar de tredde kear op rige en is no twadde

maintext:
Hy wie de lêste wiken al goed dwaande mei fjouwer goals en ek tsjin RKC Waalwijk wie de spits fan Cambuur, Karim Rossi, skerp. Al nei acht minuten makke hy de 1-0 foar de Ljouwerters. Nei in corner fan Justin Mathieu kaam de bal by Kevin van Kippersluis, dy op goal skeat en miste. Mar hy hie bûten Rossi rekkene, dy it lêste setsje jûch.
Letter wie Tyrone Conraad noch gefaarlik foar Cambuur. It earste gefaar fan RKC kaam fan Dylan Seys, mar de ploech fan trainer Fred Grim skoarde net. By rêst stie it dan ek 1-0 foar Cambuur.
Kevin van Kippersluis krige yn de twadde helte de bal oan de rjochterkant fan it fjild oanspile en hie in moaie pass rjochting Justin Mathieu yn'e fuotten. De oanfaller stie hielendal frij en skeat mei links raak: 2-0. It is de twadde goal fan Mathieu dit seizoen, dy krekt letter ek in strafskop woe. Mar skiedsrjochter Freek van Herk woe der net oan.
Fjoerpylk
Yn de 67ste minút skrok Cambuur even, want der waard yn ien kear in fjoerpylk op it fjild sketten. De skiedsrjochter woe de teams nei binnen ha, mar besletten is om dochs troch te fuotbaljen.
Mous
Yn de slotfaze fan de wedstriid kaam Nigel Robertha noch yn de ploech by Cambuur. De spits dy't ferline jier sa goed spile, rekke yn de tarieding op dit seizoen blessearre. Cambuur woe de nul hâlde, mar dat gie noch net sa maklik. Troch in foutsje fan Emmanuel Mbende koe Kevin Vermeulen hast skoare, mar keeper Xavier Mous wie skerp.
Yn de 85ste minút wurde Mous sels noch de held fan Cambuur, troch mar leafst trije kear redding te bringen op skotten fan spilers fan RKC. Krekt letter hie ynfaller Issa Kallon de 3-0 meitsje moatten, mar hy skeat fan in meter as seis neist. De oanfaller hat wol faker muoite mei it finen fan it net. It bleau by 2-0, op de dei dat Cambuur ek ôfskie naam fan Martijn Barto.


title: Hongerige dief stelt kompleet menu út Ljouwerter supermerk

maintext:
In 21-jierrige Ljouwerter hie woansdeitejûn dúdlik sin oan iten. Yn in supermerk oan de Emmakade yn de stêd waard er betrape op stellerij fan itensguod.
De man hie ûnder oare droege woarst, in ovengerjocht en framboazefla meinommen sûnder te beteljen. De fertochte is meinaam nei it plysjeburo. Dêr wurdt er heard.


description: De feilichheidsminsken hoegden net yn aksje te kommn doe't de feministyske aktiviste Inna Shevchenko spruts yn Ljouwert

title: Feministe Shevchenko: "Ferdigenje de frijheid ta it uterste, mar sûnder geweld"

maintext: Minsken dy't yn frijheid libje, hawwe de plicht om dy frijheid fan mieningsutering en it sprutsen wurd ta it uterste te ferdigenjen. Ek al binne dêr sjokearjende aksjes en heftige projekten foar nedich. Dy aksjes meie lykwols nea en te nimmer liede ta geweld. Dat wie it boadskip fan de feministyske aktiviste Inna Shevchenko, Sy wie woansdei spesjale gast fan de earste Iepen Up live-talkshow fan it nije seizoen, yn Neushoornkafee yn Ljouwert.


description: In grutte groep plysjeminsken út hiel Nederlân oefenet yn de Grutte Wielen mei it sykjen nei fermiste persoanen. Der wurdt in soad materiaal ynset.

title: Plysje oefenet sykjen nei fermiste persoanen yn it wetter

maintext: It giet om de saneamde LTOZ-ienheid. Dat stiet foar 'Landelijk Team Onderwaterzoekingen.' Ien kear yn it jier wurdt der oefene sa lit Jaap Nijgh fan de ienheid witte. De LTOZ komt altyd yn aksje as in fermist persoan al in skoft net te finen is. Se fiere dêrom gjin rêdingsaksjes út. Der waard tongersdei mei ferskate senario's oefene, wêrûnder it hearren fan tsjûgen, mar ek hiel praktyske saken as it yn en út riden fan in boat mei in trailer. Op it wetter waard nei in fermist persoan socht en binne teams mei hûnen ynsetten.


description: Net allinnich de meiwurkers fan It Fryske Gea yn it Rysterbosk krije in nij kantoar; de flearmûzen yn it âlde gebou krije ek in nij hûs. Want it âlde kanto

title: It Fryske Gea ferhuzet flearmûzen yn it Rysterbosk

maintext: Mar dêr hawwe de flearmûzeflústeraars fan it Gea wat op fûn. Yn de skuorre neist it gebou is in dûbele muorre makke as nij ûnderkommen. Dêrnei is de beklaaiïng fan it kantoar fuorthelle sadat de flearmûzen stimulearre waarden om in oar plakje te finen. En dy opset is slagge want dêr sitte no flearmûzen. Ek yn it nije gebou komt romte foar flearmûzen, mar dan net mear tusken de muorren, want dat koene je betiden wol rûke.


description: De komst fan de Reuzen nei Ljouwert falt in heal miljoen euro djoerder út. Foar de feilichheidsmaatregels wie ekstra jild nedich.

title: Reuzen kostje heal miljoen mear

maintext: De gemeente Ljouwert moat in heal miljoen euro ekstra bylizze foar it Reuzeprojekt fan Royal de Luxe yn it ramt fan Ljouwert Fryslân 2018, Kulturele Haadstêd. Foar de feilichheidsmaatregels en oanpassings oan diken yn de stêd wie ekstra jild nedich: in lytse 5 ton. Dêrnjonken binne der ek tsjinfallende sponsorynkomsten. Dêrmei komt it totale tekoart út op hast in miljoen euro.


description: It jild is foar de bou fan in skoalle foar famkes, dy't rêden binne út de prositúsje.

title: Soroptimisten helje 40.000 euro op foar skoalle yn Nepal

maintext: De Soroptimisten fierden ôfrûne wykein har 90ste jierdei yn Ljouwert. It ynternasjonale frouljusnetwurk hie in gearkomste yn Ljouwert en sammele jild yn foar de bou fan in skoalle yn Nepal. Der wienen 500 froulju.


description: De Boer-zoekt-Vrouw-boer hat de leafde fûn by Hilda, in Nederlânske frou dy't yn Teksas wennet.

title: Boer Olke trout mei tulpekweekster nei ferstjerren freondinne

maintext: Boer Olke hat Hilda ten houlik frege doe't se yn in hotel yn Dallas ferbleaunen. Nei it diner dronken se tegearre in gleske wyn, bûten, by in fjoer. Hilda sei direkt ja. Se tinke no stadichoan nei oer de brulloft. In troudatum is der noch net, mar as it oan Olke leit, duorret it net lang mear.


description: De man sloech de portier fan in kafee tsjin syn noas, omdat dy him der net yn litte woe.

title: Wurkstraf foar man dy't portier mishannele

maintext:
In âld-ynwenner fan Harns hat in wurkstraf fan 120 oeren krigen omdat er in portier fan in kafee mishannele hat.
De fertochte wie it kafee útgien, omdat er net goed waard. Doe't er der wer yn woe om syn guod te heljen, mocht dat neffens him net fan de portier. Hy skopte in pear kear tsjin de doar en doe waard der iepen dien. De fertochte soe de portier klem set ha en him in klap tsjin de noas jûn ha.
It foarfal hie grutte gefolgen foar de fertochte. Hy krige in hoarekaferbod fan fiif jier foar Harns en hy koe net fierder mei syn oplieding. De advokaat fan de fertochte frege om in straf ûnder betingst, omdat syn kliïnt al bot straft wie troch it hoarekaferbod. Dêr gie de rjochter net yn mei.


description: Erwin Zeinstra is as fêste assistint ek fan de partij.

title: Trio Kuipers fluitet Real Madrid yn Champions League

maintext: Kuipers is oanwiisd troch de UEFA en wurket mei syn fêste assistinten. Neist Zeinstra is dat Sander van Roekel. Earder dit jier wie it trio aktyf op it WK yn Ruslân.


description: De emoasjes rûnen tongersdei heech op, by in gearkomste oer it beslút om it sneinsteam werom te lûken út de kompetysje.

title: "Opdoeken sneinsteam kostet VV Zwaagwesteinde leden"

maintext:
"It is in pynlik beslút, ek foar my", seit foarsitter Klaas Hoekstra. "Mar as de belangstelling hieltyd wer weromrint, dan komt in momint dat it net oars kin."
Ald-fuotballer Sije Heidstra kin wol begryp opbringe foar it beslút fan it bestjoer. "Fiif jier lyn drige dit ek al. Doe is it slagge om in trochstart te meitsjen. Mar as de jonges net mear traine en fuotbalje wolle, dan hâldt it op."
Heidstra wie nei syn aktive karriêre ek jierrenlang trainer en bestjoerslid. Hy hat wol muoite mei de mentaliteit fan de fuotballers fan no. "Ik hear wolris dat guon net traine wolle, omdat se har jierdei ha. Dat hoegden wy ús earder net yn 'e holle te heljen. Traine wie belangryk, mar tsjintwurdich hat de jeugd tefolle oare dingen."
Ljochtpuntsje
Foarsitter Klaas Hoekstra joech tongersdei ta dat it drege, histoaryske beslút syn klup grif leden en fans kostje sil. Dochs sjocht er ek ljochtpuntsjes: mei de frouljusôfdieling fan VV Zwaagwesteinde giet it wol goed, mar dy fuotbalje dan ek op saterdei.


description: Postmeiwurkers stake tsjin de ynfiering fan in nije maatregel, dy't mooglik hûnderten banen kostje sil.

title: Tongersdei minder post troch staking PostNL

maintext: Der sil tongersdei minder post besoarge wurde om't de meiwurkers fan PostNL foar 24 oeren it wurk dellizze. De postbesoargers, postboades en tarieders binne it net iens mei de ynfiering fan in saneamde kombybundel. Dit is in maatregel wêrby't postbesoargers sels harren post sortearje moatte.


description: Neffens it bestjoer fan de fuotbalferiening soe it gean om relatyf lytse bern.

title: Banneprikkers Damwâld melde harsels by VV Broekster Boys en plysje

maintext: It mystearje fan de lekke bannen yn Damwâld is oplost. Neffens it bestjoer fan VV Broekster Boys ha de dieders harsels melden by de fuotbalferiening en de plysje. It soe gean om relatyf lytse bern, skriuwt de klup op Instagram: "Uit de hand gelopen kattekwaad."


description: Gemeente De Fryske Marren wol de grindpaden ferfange foar gers. Dat soe neat mei besunigjen te krijen ha, mar Wietze de Haan hat dêr syn twifels oer.

title: Plan foar gerspaden begraafplak De Lemmer falt net yn goede ierde

maintext: In gewoane besuniging of in moai gebaar? Dat is de fraach by it plan fan de gemeente De Fryske Marren foar de Nieuwe Begraafplaats op De Lemmer. De gemeente wol dat alle paden ferdwine, sadat der oeral gers komt, Troch it begraafplak om te foarmjen, wurdt it werom yn oarspronklike steat brocht. Mar Wietze de Haan fan de pleatslike PvdA hat dêr syn twifels oer. "Neffens my is omfoarmje in oar wurd foar besunigje."


description: De Friezinne kin op it Olympyske wetter fan Japan har ticket alfêst binnehelje.

title: Marit Bouwmeester mikt op Olympyske Spelen

maintext:
Bouwmeester moat op it wrâldbekertoernoai by de earste fjouwer einigje om de kwalifikaasje wis te meitsjen. De trijefâldich wrâldkampioene wol yn Enoshima benammen mear yn de kunde komme mei de omstannichheden dêr. "Dit plak is miskien net sa útdaagjend as Rio 2016, mar wol folle útdaagjender as wy earst tochten. Dêrby komt: as it maklik is, is it foar elkenien maklik en dat makket it wer dreech. Wy binne fan doel om hjir noch in soad tiid op it wetter troch te bringen, om safolle mooglik sitewaasjes mei te meitsjen. Ik gean der fanút dat ik wer meidwaan sil foar de oerwinning. It ôfronden fan de olympyske seleksje soe dan in logysk gefolch wêze moatte."
Marit Bouwmeester waard koartlyn op it WK yn Aarhus twadde.


description: Ek it tal iepensteande fakatueres is tanommen en dat leveret in soad spanning op de arbeidsmerk op.

title: Mear WW-útkearingen yn Fryslân yn augustus

maintext: It tal iepensteande fakatueres is ek tanommen en dat leveret in soad spanning op de arbeidsmerk op. Healweis 2018 stiene der goed 6.000 fakatueres iepen en dat is 27 prosint mear as ferline jier. Wurkjouwers hawwe hieltyd mear te krijen mei personielstekoarten. Yn Fryslân is dat benammen it gefal yn de ICT, technyk, soarch en hoareka.


description: Dy wurkgroep krijt as opdracht om - yn dialooch mei de befolking - foarstellen foar in 'folslein Frysk taalbelied' te dwaan.

title: Gemeenteried Ljouwert ropt 'wurkgroep Frysk' yn it libben

maintext:
De Ljouwerter ried wie ferline wike kritysk oer de taalnota fan kultuerwethâlder Sjoerd Feitsma. Partijen as PvdA, CDA en PAL/GrienLinks fûnen de nota fan Feitsma 'te frijbliuwend', ek al omdat der gjin budzjet en gjin formaasje yn stie om wurk te meitsjen fan taalbelied. Feitsma seit no dat er de taalnota foaral sjen wol as 'in begjin'. Ljouwert is fan doel om mear oan it Frysk te dwaan, mar moat dat noch ûntwikkelje. Ek wol Feitsma neier ûndersyk dwaan litte nei it Frysk yn de Fryske haadstêd en de 35 doarpen fan de gemeente Ljouwert.
Oannommen
De taaloardering Frysk fan de gemeente Ljouwert waard wol mei algemiene stimmen oannommen. De taaloardering regelet dat boargers Frysk brûke kinne by de gemeente, sawol mûnling as skriftlik. PAL/GrienLinks die it foarstel om boargers dy't de gemeente belje gelyk kieze te litten tusken Frysk en Nederlânsk as fiertaal, mar dat foarstel waard oanhâlden. Feitsma koe net oanjaan hoe djoer soks wêze soe en hat mear tiid nedich om ien en oar út te sykjen.


description: Kollumnist Nynke van der Zee skriuwt oer de stress dy't studinten ûnderfine by harren stúdzjes, en hoe't sy dêr sels tsjinoan sjocht.

title: Kollum: "Stúdzjepuntestress"

maintext:
De studint: it liket de meast relaxte minskesoart dy't der is. Oerdeis wat nei kolleezje en jûns gesellich de kroech yn. Mar neat is minder wier. Stress ûnder studinten is oan de oarder fan de dei. Ut ûndersyk fan de Landelijke Studentenvakbond docht bliken dat hast trijekoart fan de studinten oanjout emosjoneel lêst te hawwen fan de hege stúdzjedruk. Ien op de trije hat in ferhege kâns op in burn-out. Ik bin gjin rekkenwûnder, mar dit is echt in hiel soad.
As ik weromtink oan myn eigen stúdzjetiid dan herken ik my hjir hielendal net yn. It wie ien fan de meast relaxte perioaden yn myn libben. Hielendal doe't ik op keamers wenne. Ik koe sa'n bytsje alle dagen útsliepe en tusken it studearjen troch seach ik hiele searjes op DVD. Allinnich krekt foar it ynleverjen fan ferslaggen en de eksamenwiken wie it wat drok, mar echt stresse ha'k nea dien.
Ik moat der wol by sizze dat ik myn hiele stúdzjetiid net oan it wurk west haw, útsein yn de fakânsjes. Ik hie dus ek folop de tiid om lekker om te hingjen. Hoe oars is dat no. Fanwege de komst fan it saneamde 'leenstelsel' bouwe studinten fuort al in flinke stúdzjeskuld op. Alles wat se liene, moatte se nei it beheljen fan it diploma werombetelje. Dus hoe langer ast deroer dochst, hoe heger dyn stúdzjeskuld. Dat soarget foar de nedige stress.
Mar it giet net allinnich om jild. Fan jier ien ôf wurdt dy oanred om te bouwen oan in goeie CV. Dus kies foar in bybaantsje yn dyn eigen sektor of doch frijwilligerswurk yn it wurkfjild dêr'tst letter yn oan 'e slach wolst. In netwurk opbouwe is tsjintwurdich folle wichtiger as doe't ik studearre. Myn CV bestie út myn namme en ik wie bliid dat ik myn rydbewiis helle hie. Dat wie it. Ja, ik hie frijwilligerswurk dien by de kuorbalklup, mar oft in wurkjouwer dêr no echt fan ûnder de yndruk rekke. Ik tink it net.
En net allinnich dyn CV moat goed wêze, ek dyn Instagram en Facebookpagina moatte der 'gelikt' útsjen. Foto's fan feestjes, festivals en fakânsjes; moast by alles fan de partij wêze. Want alles wurdt dield op social media. Dus hasto gjin hippe foto's fan dyn fakânsje op Ibiza, omdatst achter de kassa stiest by de Appie, dan bist dochs wol in bytsje in sukkel. Wiest net by Pinkpop omdatst leare moast foar dyn hertentamens, dan bist dûbeld sneu.
Mei oare wurden; it giet net iens om dy stúdzjepunten. It is de hiele wrâld dêr omhinne. Alles en elkenien ferwachtet wat fan dy. En dan gjin 90 prosint ynset, mar 110. Altyd krekt wat mear jaan as in oar, dan komst der wol. Dan stekst nammentlik boppe de rest út en dat is dyn doel. Mar altyd 110 prosint jaan, dei yn dei út; dat giet net. Dat hâldst net fol. Dat blykt no dus wol út de sifers fan it ûndersyk fan de Landelijke Studentenvakbond. Dit komt op 'e kop ferkeard.
It plan fan minister Van Engelshoven is op himsels net sa ferkeard. Mar krekt lyk as it nei ûnderen bringen fan it minimum tal stúdzjepunten moat ek alle oare kritearia omleech. It moat net sa wêze dat nei PTSS ek SPS as ôfkoarting fan stúdzjepuntestress yn it medysk hânboek komt. En dat kin it ûnderwiis net allinnich foarkomme."


description: Finansjeel is it noch net rûn, mar dochs gean se los om't der oars grutte gefolgen driigje.

title: "Toer Skearnegoutum wurdt hoe dan ek opknapt"

maintext: It opknappen fan de toer fan Skearnegoutum giet kommende maitiid hoe dan ek los. Der is noch net genôch jild binnen om de kosten te dekken, mar neffens it tsjerkebestjoer kin der net langer mei wachte wurde. "We sette it wurk no troch want oars komt in part fan de leien mooglik nei ûnderen", sa seit tsjerkrintmaster Pieter Jellema.


description: In rûnlieding op 'e buorkerij, om't je in pak weidemelk keapje. Dat klinkt as in nuver ferhaal, mar doch is it wier! Marianne nimt ús mei.

title: IepenUP VLOG: By de boer

maintext: Marianne libbet op 'e buorkerij en wol dat hiel graach mei minsken diele. Wie it net foar it Weidemelk-keurmerk, dan koene de kij net sa moai op it lân stean as no. Dus ferrast se in man dy 't weidemolke keapet. Hy kriget in rûnlieding op 'e buorkerij fan Marianne.


description: De simmer fan 2018 wie hiel drûch en hiel waarm. Waarhistoarikus Klaas Ybema sjocht werom op de rekôrsimmer.

title: FIDEO: Waarhistoarikus Klaas Ybema oer de waarme en drûge simmer


description: De waarman wurdt holpen oan de sûnensproblemen dy't him yn augustus ek al parten spilen. Martsje Paulusma en Jan Jonkman nimme syn wurk oer.

title: Piet Paulusma ûnder it mes, dochter nimt waartaken oer

maintext: "Sa't jimme de ôfrûne wiken sjen koene, giet it tige goed mei myn herstel. Begjin augustus bedarre ik yn it sikehûs fanwege in akute blokkade yn de dikke term. Ik joech doe ek al oan dat ik noch ris werom moast foar in ferfolchoperaasje. Dizze operaasje sil plakfine op freed 7 septimber. Dêrom nimt myn dochter Martsje Paulusma foarearst it stokje wer efkes oer. Ik hoopje sa gau as mooglik wer oan it wurk te kinnen."


description: In nije webside moat soargje foar mear ynternasjonaal publyk, benammen út Aziatyske lannen.

title: Sinezen en Japanners nei mummykelder Wiuwert

maintext: Der moatte mear toeristen nei de mummys fan Wiuwert ta komme. Oars is it mooglik yn de takomst finansjeel net mear te dwaan om de mummykelder iepen te hâlden foar publyk. Op it stuit komme der alle jierren sawat seistûzen besikers, mar dat wiene der yn it ferline tsientûzen. En dêr wolle se graach nei werom.


description: It bedriuw út Easterwâlde waard foarige wike nominearre foar de trofee. Wakker Dier fynt dat ECOstyle misliedende teksten op de ferpakking hat.

title: ECOstyle tredde by Liegebeest Trofee fan Wakker Dier

maintext: De helte fan alle stimmen gie nei de Rabobank. Yn harren tv-kampanje komme se mei de slogan 'Growing a better world together'. Neffens Wakker Dier docht Rabobank it foarkommen as wolle se de fiedingssektor ferduorsumje, mar ynvestearje se just yn megastâlen en fastfoodketens. Twadde waard FrieslandCampina foar teksten op molkpakken oer de tastân fan kij. ECOstyle waard dus tredde. It bedriuw liet foarige wike op Omrop Fryslân al witte it net iens te wêzen mei de nominaasje.


description: De plysje is tefreden oer de ûnderhannelingsresultaten en hat dêrom it beslút naam om de aksjes út te stellen.

title: Plysjeaksjes fan de baan

maintext:
Pensjoenregeling
Noch net oer alle punten is tefredenheid. Sa it de pensjoenregeling noch altyd in punt fan diskusje. "Dêr wurdt lette rnoch oer praat, mar dit punt ha wy earst efkes parkeard", leit Louwsma út. "Wy woene it akkoart net strûkelje litte oer dizze lêste ûnderhannelingspunten."
De ûnderhannelingsresultaten wurde no oarst foarlein oan de leden fan de plysjefakbûnen. Ofhinklik fan harren reaksjes komt der al of net in nij CAO.


description: Kening Willem Alexander en prinses Beatrix binne as earegasten by it spektakelstik oanwêzich.

title: Keninklike premjêre foar miljoeneproduksje De Stormruiter yn Ljouwert

maintext: De Stormruiter giet oer de ivige striid tsjin it wetter. Der dogge mear as hûndert Fryske hynders yn mei, en der binne rollen foar akteurs as Ellen ten Damme, Joop Wittermans en Freark Smink. Oan de ein fan it jier is it teäterstik by Omrop Fryslân op telefyzje te sjen.


description: Advokaat en Keamerlid Theo Hiddema makket al syn hiele karriêre in soad los. Yn IepenUP wurdt mei him diskusearre oer aktuele saken. Sjoch hjir mei fan 20.

title: LIVE: IepenUP mei Theo Hiddema

maintext:
Advokaat en Forum voor Democratie Keamerlid Theo Hiddema makket al syn hiele karriêre in soad los. Al 40 jier sit de yn Holwert berne Fries yn de advokatuer en dat bliuwt er ek dwaan no't er Keamerlid is. Elkenien is wolkom yn poppoadium Neushoorn om mei te praten; ID-kaart sjen litte is ferplichte. Meisjen kin fansels ek, fan 20.00 oere ôf op de livestream.
Forum voor Democratie
Foar 'Forum voor Democratie' pleitet Hiddema ûnder oare foar it beheinen fan de ynstream fan ymmigranten, mear direkte demokrasy yn de foarm fan binende referinda en it ferlitten fan de Europese Unie. Hiddema kaam yn oanrekking mei FvD doe't it noch in tinktank wie. Hy besleat him kandidaat te stellen as Keamerlid op oantrúnjen fan Thierry Baudet.
It partijkartel
Yn IepenUP wurdt mei him diskusjearre oer aktuele saken. Hoe tinkt Hiddema oer ymmigraasje en Europa? En fansels komt ek 'it partijkartel', syn jeugd yn Fryslân, mienskip en syn blik op kultuer oan bar.


description: Omdat er him net serieus naam fielde troch syn baas, naam in wurknimmer it rjocht yn eigen hân.

title: Tanke op kosten fan de baas: wurkstraf

maintext: In man út Ljouwert hat in wurkstraf fan 40 oeren krigen, omdat er sân kear mei de tankpas fan syn baas tankt hat foar eigen gebrûk. De man fielde him op it wurk net serieus naam en dit wie syn wraak. Hy fernielde ek noch de auto fan syn baas.


description: De Fryske brânwacht docht oan foarljochting oan senioaren: se prate de minsken by en dogge by de minsken thús oan flechtoefeningen.

title: Alderein faak slachtoffer fan brân: stiet de rollator foar it gripen?

maintext: It binne foaral senioaren dy't de ofrûne tsien jier by brân om it libben kaam binne. Dat docht bliken út lanlik ûndersyk. Mei-inoar kamen de ôfrûne tsien jier mear as trijehûndert senioaren om it libben by in brân. In tredde fan de manlike slachtoffers is 65 jier of âlder, fan de froulju is dat sels de helte.


description: It giet lanlik sjoen om in rekôrtal pearkes dat dit jier bret hat. De measte pearkes binne werom te finen yn Fryslân en Drinte.

title: Mear kraanfûgelpearkes yn Fryslân

maintext: Ungefear 25 as 26 pearkes hawwe yndie aaien lein, tolve dêrfan krigen pykjes. Fan de tweintich piken binne der úteinlik sân útflein. As je dat tsjinoer it tal briedpearen sette, is dat neffens de Fûgelbeskerming in teloarstellend oantal. Troch de drûchte wie der net al te folle iten foar de fûgels en wiene nêst- en sliepplakken makliker berikber foar rôfbisten.


description: 02.50.33 wie de tiid fan de alderearste maraton dy't Hinke Schokker fan har libben rûn. Dat wie de maraton fan Berlyn.

title: Hinke Schokker rint har alderearste maraton yn in tiid ûnder de trije oeren


description: Nije minsken ha har oanmeld, dus it gebou hoecht net ticht.

title: Doarpshûs De Nije Warf yn Wâlterswâld bliuwt foarearst iepen

maintext:
Wol sil der elk jier in nij bestjoerslid by komme moatte, want der geane ek altyd wer minsken fuort. Yn oktober 2019 bestiet De Nije Warf 50 jier. Dat wolle se grut fiere, ideeën binne wolkom. Ek takom jier op de wurklist stiet it mear duorsum meitsjen fan it gebou. Dêr kinne subsydzjes foar oanfrege wurde, mar inkeld as der ek frijwilligers binne.
Minsken kinne har opjaan om putsjes te dwaan lykas rúthimmelje, farvje, Facebook byhâlde en skjinmeitsje.


description: "Hiest my in jier lyn ferteld dat ik no yn Drachten wenje soe, dan hie ik dy útlake. As Aldegeaster giest net frijwillich nei Drachten ta."

title: Kollum: "Ik bin in Drachtster"

maintext:
Hiest my in jier lyn ferteld dat ik no yn Drachten wenje soe, dan hie ik dy útlake. As Aldegeaster giest net frijwillich nei Drachten ta. Dan moat it al mâl mei dy gean, wolst dêr hinne moatte. Wêr't dy ôfgeunst weikomt, wit ik net, mar it hat neffens my altyd al sa west. Yn Drachten kin alles, wylst wy as doarpen altyd fjochtsje moatte foar wat nijs. De sporthal en it MFC by ús yn it doarp binne dêr in goed foarbyld fan. Mar leafst 12 jier ha wy stride moatten, foardat de skeppe de grûn yn gong.
En sa binne der mear saken. By ús yn it doarp wolle wy graach nije wenningen bouwe, sadat der romte frijkomt foar de jongerein dy't yn Aldegea wenjen bliuwe wol. Der is noch nijbougrûn beskikber, mar dochs hinget de gemeente yn de kont. Der moat earst in wiidweidich wenûndersyk komme, foardat der ek mar in boutekening yn it gemeentehûs makke wurdt.
Sûnt ik op de buert ferteld ha dat ik ferhûzje sil, stiet myn telefoan readgleon mei minsken dy't myn hûs wol keapje wolle. Der steane yntusken seis kandidaten op myn listje. Benammen starters dy't op syk binne nei in betelbere wenning yn Aldegea. Want dy binne der hast net. Hielendal net mear no't wenningboustichting Accolade oanjûn hat net ynvesteare te wollen yn nije hierwenten. Sterker noch, se wolle it oanbod krimpe litte yn de takomst.
De polityk hat de mûle fol fan de saneamde krimpdoarpen. Doarpen dy't leechrinne, wêrtroch't de supermerk ticht giet en de skoalle ophâldt, sadat der gjin kop mear wenje wol. Mar ek al binne der wol minsken dy't der wenje wolle, dan noch kin in doarp wol in krimpdoarp wurde. As der oeral om jo hinne oan de rem lutsen wurdt, dan kinst net oars as ferhúzje. As starters gjin wenning mear yn it doarp fine kinne, dan sit der neat oars op as in oar plak te sykjen. En dêrmei fergrizet in doarp en feroarest stadichoan yn krimpdoarp.
Ik snap wol dat in gemeente net samar grien ljocht jaan kinne as in doarp ropt om wenningen. Foardat der nijbou komme kin, moatte der earst sifers oan ten grûnslach lizze. Hooplik komme dy sifers dúdlik nei foaren út it wenûndersyk dat krekt foar de simmerfakânsje yn Aldegea holden is. En hooplik stiet by de gemeente de telefoan aanst krekt like gleon as by my, mei minsken dy't wol in hûs yn Aldegea keapje wolle. Want it moat net sa wêze dat alle Aldegeasters aanst oefenje moatte op dy iene sin. Ik bin in Drachtster."


description: De Aldeholtpeaster wie fotograaf, mar troch de film Wad fan Ruben Smit mei hy him no kameraman en natuerfilmer neame.

title: Ruurd Jelle van der Leij troch film Wad fan fotograaf nei natuerfilmer

maintext: Smit wie ûnder de yndruk fan de natuerfoto's fan Van der Leij en frege him om as kameraman mei te dwaan oan Wad. Nei in wike útlis oer de kamera en it kamerawurk gie hy folslein selsstannich oan it wurk. En dat slagge tige goed.


description: Der is in nij plak fûn dêr't de seldsume grutte fjoerflinter foarkomt, en dat is tige goed nijs foar it bist.

title: Slim bedrige flintersoart wreidet him út yn Súdeast-Fryslân

maintext:
Boskwachter Albert Worst die de ûntdekking: "'Yes', riep ik in zachtjes in mijzelf toen ik de grote vuurvlindereitjes vond. Een nieuwe locatie in Brandemeer Noord is heel goed nieuws voor de vlinder", seit er.
De grutte fjoerflinter komt mar op trije plakken yn Nederlân foar: yn De Rottige Meente, Brandemeer en De Weerribben. Der is altyd soarch oft de populaasjes grut genôch binne om it te rêden yn dy leechfeangebieten. Steatsboskbehear is optimistysk nei dizze jongste fynst.
Opluchting
Dat der krekt yn de Brandemeer aaikes fûn binne fan de flinter soarget foar opluchting by Steatsboskbehear en de Vlinderstichting. Want ferline jier is in sleat folslein opskjinne en doe wiene se benaud dat it grutste part fan de populaasje grutte fjoerflinters ferdwûn wêze soe. It tsjinoerstelde is it gefal: de populaasje hat him krekt útwreide. Der waarden dit jier mear aaikes teld as yn de ôfrûne jierren. Dat de flintersoart no kilometers fierderop ek ûntdutsen is, jout fertrouwen oer de takomst fan de seldsume flinter yn Súdeast-Fryslân.
Drûchte
De grutte fjoerflinter hat dúdlik profyt hân fan de waarme en drûge simmer. Dêrtroch hat in twadde generaasje him ûntwikkelje kinnen. Dat bart hast nea. Ofrûne wykein waarden 23 flinters teld. Sokke oantallen wurde nea sjoen, sels net by de earste generaasje.


description: Yn de wente hie de plysje hard- en softdrugs oantroffen.

title: Boargemaster Crone slút drugspân Ljouwert


description: It logo is makke troch reklameburo Junction út Ljouwert en is sjen litten by de Admiraliteitsdagen yn Dokkum.

title: Dit is it logo fan de nije gemeente Noardeast-Fryslân

maintext:
Tegearre mei reklameburo Junction út Ljouwert hat de gemeente socht nei wat Noardeast-Fryslân bynt en bysûnder makket. "Dat bleek een combinatie van karakteristieke kenmerken van de omgeving en de karaktervolle inwoners van de nieuwe gemeente", seit de gemeente.
It logo moat dat karakter foarstelle, yn letterlike en figuerlike sin. It lettertype is spesjaal makke foar de gemeente en hjit dan ek Noardeast-Fryslân. It logo stiet ek symboal foar de ûnderskiedende kwaliteiten fan de gemeente en har ynwenners: grutsk, iepen, behelpsum, rêst, trochsetters, romte en mienskip.


description: Stasjonspiano wol nij talint oanboarje foar Explore The North.

title: Nije 'pianochallenge' foar Ljouwerter stasjonspiano

maintext:
Jonas Borchert út Spanje pingele wat om op de stasjonspiano fan Ljouwert. Hy sette dat ferske op social media wen waard fuort útnûge om op it festival Welcome to The Village yn Ljouwert te spyljen.
Stasjon Ljouwert komt no mei in 'Stationspiano Challenge': elkenien dy't syn filmke uploadt mei #stationspiano kin kâns meitsje op in optreden op festival Explore The North.


title: Máxima libbet mei mei belutsenen bakfytsûngelok yn Oss

maintext: By har besite oan skouboarch De Lawei yn Drachten hat keninginne Máxima reagearre op it ûngelok yn Brabân. Yn Oss kaam in bakfyts yn botsing mei in trein. Dêrby kamen fjouwer bern om it libben. Ien bern en in folwoeksene lizze yn it sikehûs.


description: De provinsje, Wetterskip Fryslân en lânbou-organisaasje LTO Noord ha draaiboeken ûntwikkelje litten foar as der wer in mûzepleach driget.

title: Proef yn Vegelinsoard om fjildmûzen te bestriden

maintext: Yn in polder by Vegelinsoard wurdt dizze wike in proef dien mei it bestriden fan fjildmûzen. Dat bart yn opdracht fan de provinsje, Wetterskip Fryslân en lânbou-organisaasje LTO Noord. Sy ha draaiboeken ûntwikkelje litten foar as der wer in mûzepleach driget.


description: De keninginne is yn De Lawei by de ûndertekening fan in konvenant oer it stimulearjen fan muzyk yn de klasse.

title: Máxima yn Drachten foar mear muzyk op skoallen

maintext: Hege besite tongersdei yn Drachten. Keninginne Máxima is dêr by de ûndertekening fan in konvenant oer mear muzyk yn de klasse.


description: De hegeskoalle skoart better as hast alle oare grutte hegeskoallen. Allinnich Windesheim yn Zwolle docht it better.

title: NHL Stenden skoart goed by studinten mei in beheining

maintext:
De studinten mei in funksjebeheining waard frege nei harren oardiel op njoggen ûnderdielen. Dêrby gie it ûnder oare oer de foarljochting oer it studearjen mei in beheining, it begryp fan dosinten en oare studinten, de begelieding en de oanpassing fan it ûnderwiis en tentamens.
Der binne mar trije grutte hegeskoallen yn Nederlân dy't better skoare as it gemiddele. Dêr is NHL Stenden dus ien fan. Yn de ûndersteande tabel binne de skoares fan NHL Stenden werom te sjen. De skoares yn it ûndersyk binne op in skaal fan fiif.


description: Je hawwe rûchwei twa helten fan de wrâldbefolking. Manlju en froulju. It is tsjintwurdich wat nuodlik om it dêrby te litten, mar foar it gemak sil ik dat h

title: Kollum: "Badpakken"

maintext:
Froulju stean as cheerleaders te dûnsjen yn strakke pakjes, om de sfear te ferheegjen. Manlju sjogge dêrnei. Omdat se froulju yn strakke pakjes moai fine. Yn in boek fan Maarten Zeegers lies ik dat sels yn strang islamitysk Syrië de manlju nei heechblonde en amper klaaide Russyske prostituees loere as dy dêr oer de dyk paradearje. Zeegers hat jierren yn Damascus wenne, dus sil hy der net om lige en ik ferwachtsje ek net dat manlju dêr wêzentlik oars binne as hjir, as it om froulju yn strakke pakjes giet.
98 jier lang is yn Amearika alle jierren in nije miss Amearika keazen, salykas dat hjir mei de miss Nederlân ek bart. Dy ferkiezing hie foar de measte manlju as hichtepunt de saneamde badpakrûnte. De froulju mochten ek wol even wat fertelle oer harsels, mar dat wie foar de oare helte fan de wrâldbefolking faak tiid om even in nij fleske bier út de kuolkast te heljen. It gie om dy badpakken, of wol om hoe moai oft de froulju wienen. Harren dreamen en idealen dienen net echt ta de saak.
Ik sjarzjearje, mar as we in bytsje earlik binne, siet it wol hast sa yninoar. No is de fraach hoe slim oft dat is. En hoe't it dan sit mei de gelikense behanneling fan man en frou. Want in wike as wat lyn fertelde kollega Nynke van der Zee hjir it ferhaal oer simpele Sytse de stripper. Froulju op in frijgesellefeest dy't in man freegje om foar in pear sinten út de klean te gean. Der is in wrâld te winnen om de saken rjocht te lûken.
Mar der is feroaring op komst. Jimme meie sels fine oft it foarútgong of net is, mar yn de USA, it lân fan de ûnbegrinze mooglikheden, dêr't in presidint it oanleit mei in aktrise yn it folwoeksensjenre en har dêrnei betellet om har stil te hâlden, dêr sil it allegearre oars.
It frijwat konservative part fan de Feriene Steaten, dat trouwens manmachtich op dy presidint stimde, mar dat even om de absurditeit oan te jaan, hat safolle druk útoefene op de organisaasje fan de miss-ferkiezings dat de dielnimsters dy badpakken en galajurken net mear oan hoege. It sil fan no ôf gean oer de minske achter de miss. It giet om de ynhâld, net mear om it moaie plaatsje.
Tagelyk sille yn de National Football League dit jier foar it earst manlike cheerleaders te sjen wêze. Jesse Hernandess is ien fan de earste manllju dy't dizze nobele taak krigen hat. Hy dûnset yn it stadion fan de New Orleans Saints njonken in hiel soad jonge froulju. Wol wat apart dat dy froulju yn superkoarte rokjes rinne en hy in lange broek oan hat, mar klear. Je kinne net alles tagelyk feroarje. It sil my benije wat dy presidint derfan fynt, want de NFL hat syn oandacht. Lês syn twitter der mar op nei.
Om even by dy manlike cheerleaders te bliuwen, ik bin eins wol hiel benijd oft dy soargje kinne foar mear froulju yn de stadions. Mocht dat sa wêze, soe it foar de KNVB yn Nederlân ek in idee wêze om dêr ris nei te sjen. De stadions binne op guon plakken aaklik leech. As in pear kreaze jongkeardels dy't wyld mei de heupen draaie der no foar soargje kinne dat de froulju it paad nei de tribunes fine, liket dat my in win-win-situaasje. It fuotbal is tsjintwurdich faak net om oan te sjen. Boppedat is it folle geselliger as der ek froulju binne."


description: Yn gearwurking mei RTV NOF wurde freed- en sneontejûn de konserten fan de Admiraliteitsdagen live útstjoerd.

title: LIVE: De Admiraliteitsdagen yn Dokkum

maintext: Freed- en sneontejûn sille de konserten fan it evenemint live te sjen wêze op de ferskate online kanalen fan Omrop Fryslân. Freedtejûn stiet de Night of de Praams op it programma. Mei optredens fan Elske DeWall en Syb van der Ploeg. Sneontejûn is der omtinken foar in konsert ûnder de namme Adje and friends. Under mear André Hazes en Waylon sille dan in optreden fersoargje.


description: In wiziging fan it bestimmingsplan moat it organisearjen fan festivals yn de Griene Stjer by Ljouwert makliker meitsje

title: Sjoerd Feitsma: "Festivalbelied foar tsien jier fêstlizze"

maintext:
Ljouwert wol it festivalbelied yn de Griene Stjer foar de komende tsien jier fêstlizze. Mei in wiziging fan it bestimmingsplan moat it makliker wurde om in festival te organisearjen. Dat sei kultuerwethâlder Sjoerd Feitsma yn It Polytburo op Omrop Fryslân Televyzje.
De gemeente wurdt alle jierren konfrontearre mei beswieren tsjin de festivals, dy't geregeld ta rjochtsaken liede. De Griene Stjer krijt nei de wiziging fan it bestimmingsplan ek in eveneminte-bestimming. Polityk hat Feitsma de measte partijen yn de gemeenteried wol mei.


description: Fan de wettermunt is sjippe makke.

title: Foar de echte waadleafhawwer: rûke nei Skier

maintext: Op Skiermûntseach groeit in soad wettermunt en dat is goed te rûken ast yn de dunen rinst. Sa kamen sjipmakster Evelien en eilanner Ilja Zoneveld op it idee om in sjippe te meitsjen dy't rûkt nei dy eilanner dunen: Schierzeep.


description: Pieter Weening fan De Harkema is selektearre foar it WK hurdfytsen, dat ein septimer yn it Eastenrykske Innsbruck ferriden wurdt.

title: Pieter Weening nei WK yn Innsbruck

maintext:
De meidieling stiet te lêzen yn De Telegraaf. It is foar de 37-jierrige Harkyt de sechsde kear dat er yn aksje komt op in WK. De lêste kear wie yn 2014 yn it Spaanske Ponferrada. In jier earder behelle er yn Florence syn bêste WK-resultaat, want doe waard er 25e.
De twa kopmannen fan de Nederlânske ploech binne dit jier Tom Dumoulin en Bauke Mollema. Njonken dy twa en Weening, sitte ek Wout Poels, Wilco Kelderman, Sam Oomen, Steven Kruijswijk en Antwan Tolhoek by de seleksje.


description: Foar rêst hienen de Feansters de oerhân, nei de tee setten de Limburgers mear druk.

title: SC Hearrenfean spilet lyk yn Venlo

maintext:
SC Hearrenfean hat sneon yn Venlo mei 1-1 gelyk spile tsjin VVV.
It wie net in briljante wedstriid, de Feansters spilen oanfallend yn de earste helte. Se hienen de oerhân en yn de 32ste minút skoarde Sam Lammers, dy't hierd wurdt fan PSV.
Nei de tee sette de thúsploech mear druk en slagge it har ek om te skoaren. Yn de 70ste minút krige nijkommer, hierd fan FC Utrecht, Patrick Joosten de bal troch de fuotten fan keeper Hahn.
Flak foar de ein wie der in flipperkast fan skotten op doel wêrby't Hahn oant trije kear ta rêdend optrede koe. Even dêrfoar wie der noch in moaie aksje fan Sam Lammers en in flammend skot fan Pierie, mar dy bal gie der net yn. Ek Joosten krige noch in kâns om opnij te skoaren.


description: Der moatte goede ôfspraken komme oer sâltwinning mei de monumintestichting yn Harns, om Grinslanner tastannen foar te kommen.

title: Noed oer Harnzer monuminten by sâltwinning: ôfspraken mei Den Haag nedich

maintext: De gemeente Harns set yn op in proef mei goede ôfspraken mei Den Haag oer sâltwinning. It idee foar sa'n pilot is fan de Stichting Behoud Monumenten Harlingen. Dy makket him soargen oer de hûnderten monuminten fan Harns as troch de sâltwinning de boaiem fersakket.


description: Foar it earst binne no de bylden te sjen fan in mem dy't yn de Tsjongerskâns har eigen poppe út de búk hellet.

title: Unike bylden: Mem Eva hellet har poppe sels út de búk

maintext:
Heit, mem en gynekolooch Clasien van der Houwen sitte yn de studio. Se sjogge wêrom op in unike befalling. "Ze keek me meteen aan, recht in mijn ogen. Zo mooi. Het lijkt een klein verschil, maar het is een hele andere beleving", fertelt Aarts.
"Het hele team heeft meegenoten"
Sikehûs Tjongerskâns wurket graach mei as it giet om winsken fan âlden mei in befalling. "Het hele team heeft meegenoten, het is prachtig om de ouders dit te kunnen geven", fertelt gynekolooch Clasien van der Houwen dy't de keizersneed útfierde.
Dizze wize fan it útfieren fan in keizersneed hat in soad omtinken ûnder de Fryske memmen. It sikehûs hat nei dizze keizersneed in protte reaksjes en fersiken krigen foar plande keizersneden. It wie net de earste kear yn Nederlân dat in keizersneed op dizze wize barde. Foarich jier waard it al yn oare sikenhuzen yn it lân útfierd. Yn it bûtenlân wurdt de metoade ek faker brûkt.
"It spruts my fuort en daliks oan"
Neffens Eva Aarts is it hiel moai om mei te meitsjen. "Een keizersnede is vaak een medisch gebeuren", fertelt Aarts. Se hat al twa kear in keizersneed hân en soe no ek wer in keizersneed krije. Doe't se in fideo seach weryn't in mem sels de baby út har búk helje mocht en by har del lizze koe, spruts dit har fuort en daliks oan.
De operaasje ferrint oars om't de mem mei har hannen yn it sterile operaasjegebiet komt. Aarts krige in sterile jas oan en wanten. Mei meiwurkers fan it sikehûs wie der yn it foar in simulaasjetraining, sadat alles goed taret wie.


description: De kampearwinkel Vrijbuiter yn Roden slút definityf de doarren no't de oername net trochgiet.

title: Kampearwinkel Vrijbuiter definityf ticht

maintext: Ein augustus waard al bekend dat der noch mar ien oernamekandidaat oerbleaun wie fan de tweintich ynteresearre partijen. In protte oernamekandidaten wiene eins allinnich mar interessearre yn de oername fan De Waard, it tintemerk fan Vrijbuiter. Dat is no oernaam troch de Sunshine Groep út Doetinchem.


description: ProRail wol takom jier op it baanfak Grins-Ljouwert op proef in automatyske trein ynsette. De trein rydt sûnder masinist 'oan it stjoer'. Inkeld op dûbeld

title: Selsridende trein komt net fierder as Súdhorn

maintext:
De Betuwe krijt noch dit jier de primeurtest mei in trein foar it ferfier fan guod. Dit projekt is foarlik foar Europa. De ferwachting is dat de autonome treinen nei 2023 hielendal yn de tsjinstregeling opnommen wurde. De treinen binne net allinnich rapper as de reguliere treinen, mar soene boppedat feiliger wêze. Dêrtroch kinne yn itselde tiidrek mear treinen ride as no it gefal is, sadat mooglik oant 50 persint mear reizgers ferfierd wurde kinne.
Topman Pier Eringa fan ProRail is optein oer de komst fan de robottrein. Streekferfierder Arriva en de Frânske treinprodusint Alstom sille it eksperimint stypje. Neffens Eringa sil in masinist op de autonome treinen úteinlik net mear nedich wêze, mar bliuwt dy foarearst gewoan yn funksje foar de feilichheid en it tafersjoch.


description: Under it squadron falle de drones dy't yn 2020 komme.

title: 306 Squadron werom op fleanbasis Ljouwert

maintext:
Under dit squadron falle de fjouwer ûnbemande fleanmasines, de MQ-9 Reaper-drones, dy't yn 2020 komme. Definsje is al langer dwaande mei de weroprjochting fan it squadron. Byldanalisten en ynljochtinge-spesjalisten fan de ienheid yn oprjochting leverje al sûnt ein 2016 in bydrage oan de striid fan de ynternasjonale koälysje tsjin terreurgroep IS yn it Midden-Easten.
It 306 Squadron waard yn 1953 op fleanbasis Volkel oprjochte as foto-ferkenningsienheid. It wie yn de jierren njoggentich ûnder oare aktyf yn de oarloch yn it eardere Joegoslavië. Letter wie de ienheid belêste mei de oplieding fan piloaten. It squadron waard yn 2010 de-aktivearre.


description: Op mear as de helte fan de skoallen is it Frysk ûnderwiis net goed genôch. Fan de basisskoallen hat in goede 30 prosint de plannen klear. It fuortset ûnder

title: Frysk ûnderwiis net goed op mear as de helte fan de skoallen

maintext: Op mear as de helte fan de skoallen is it Frysk ûnderwiis net goed genôch. Fan de basisskoallen hat mar in goede 30 prosint de plannen klear. It fuortset ûnderwiis hellet de 40 persint net.


description: In folsleine moanne lang wurdt stilstien by it ein fan it jier Kulturele Haadstêd jier. In ein dat fierd wurdt as in nij begjin.

title: Einfeest LF2018 wurdt in moannelang mienskipsbarren

maintext:
Gjin grut mar al in lang einfeest
De organisaasje hat yn de tarieding drok dwaande west mei de fraach oer hoe't se dit jier ôfslute wolle. De konklúzje wie: wy moatte deselde sfear kreëarje as dy't wy op de earste jûn en yn de rest fan it jier yn Ljouwert hiene. Immie Jonkman is lid fan it artistike team fan LF2018, en leit út wat dêr krekt mei bedoeld wurdt: "Bygelyks dat gefoel fan it iepeningswykein, dêr sykje wy nei. Dat begûn op de freeds mei Ferhalen 2018, Winterjûnenocht fan Tryater. Oeral yn de provinsje wie it doe drok. Minsken harken nei inoar's ferhalen. Op strjitte gûnze it."
Sjoerd Bootsma, dy't ek yn it artistike team sit, oer de lange ôfsluter yn novimber: "Zo willen we de samenwerkingen laten zien die er ontstaan zijn. En ook willen we de andere kant van Fryslân laten zien." Bootsma doelt op de iepeningsjûn dy't live op lanlike telefyzje útstjoerd waard. De filmkes yn dizze útstjoering koene op in soad krityk rekkenje. "In de opgenomen fragmenten kwamen veel clichés langs zoals de Elfstedentocht en it fierljeppen. Niets mis mee uiteraard maar wij zijn meer dan dat", seit Bootsma. En dus wurdt yn novimber by de ReOpening (sa as it einfeest hjit) ynset op jong talint.


description: Oan de ein fan it jier leit Deinum syn funksje del. Hy wol syn frou net yn it paad stean. Dy wurdt boargemaster fan Súdwest-Fryslân.

title: Henk Deinum hâldt nei 10 jier op as wethâlder fan Ljouwert

maintext:
"We ha in prachtige simmer hân, mei in protte hichtepunten, yn Ljouwert, yn it wurk, en ek yn de persoanlike sfear," seit Deinum yn in earste ferklearring. Syn frou Jannewietske de Vries wurdt per 27 septimber boargemaster fan de gemeente Súdwest-Fryslân.
"Dat is geweldich. Ik wol har fansels alle romte jaan om it sa goed mooglik te dwaan. As we tagelyk yn twa ferskillende gemeenten wurkje, kin it byld ûntstean dat we mekoar earmelyts meitsje as de belangen fan ús gemeentes net parallel rinne. Dat wol ik altyd foarkomme. Ik bin dan ek ta de konklúzje kaam dat it tiid is om it wethâlderskip earder del te lizzen, en it wurk oer te dragen."
"Dit is tige korrekt"
De wethâlder hat it beslút naam nei oerlis mei de kommissaris fan de kening, Arno Brok. Dy advisearret de minister oer boargemastersbeneamingen en hâldt tafersjoch op de bestjoerlike ienheid yn Fryslân. "Ik ha grut respekt foar de kar dy't Deinum makket om syn frou alle romte te jaan foar in goeie start as boargemaster", seit Brok. "Dit is tige korrekt."
Deinum giet om âld en nij hinne fuort. "Dat jout my de tiid om mei myn kollega's de ûnderwerpen yn myn portefeuille, sa as de gebietsûntwikkeling WTC/Cambuur, noch in stap fierder te bringen. Dêrnei nim ik ôfskied.
"Jannewietske en ik kieze foar maksimale helderheid troch dit no oan te kundigjen. We tinke dat it passend is yn dizze tiid, dêr't in iepen en transparant publyk bestjoer fan grut belang is."
Wurdearring en respekt
Boargemaster Ferd Crone reagearret út namme fan it kolleezje. "Henk Deinum hat as wethâlder tsien jier lang in grutte bydrage levere oan de ûntwikkeling fan de gemeente en de regio. We fine it tige spitich dat er ôfskied nimt, mar we ha in protte wurdearring en respekt foar de wize wêrop't er ta syn beslút kaam is."


description: De plysje hat op de tredde dei fan de grutte himpaksje wer in plantaazje oantroffen yn Fryslân. Dizze kear waarden der planten fûn op De Harkema.

title: Grutte himpplantaazje oprôle op De Harkema

maintext: De plysje hat woansdei op 'e nij in himpplantaazje oprôle yn Fryslân. Dizze kear gie it om in kwekerij op De Harkema. De plysje is dizze hiele wike dwaande mei in spesjale aksje om de himpteelt yn it noarden fan Nederlân oan te pakken.


description: Dokkumer frou wint 10.000 euro yn lotterij.

title: Ynwenner Dokkum wint 10.000 euro yn BankGiro Loterij

maintext:
In grutte ferrassing foar in frou út Dokkum: sy hat 10.000 euro wûn yn de BankGiro Loterij. Sy waard lêsten ferrast mei it nijs en krige de cheque.
Alle dagen makket de lotterij ien bliid mei 10.000 euro. Der binne 600.000 minsken dy't meidogge oan de BankGiro Loterij. De helte fan de opbringst jout de lotterij oan kultuer yn Nederlân.


description: In langrinnend skeel tusken in heit en syn soan rûn út op fjochterij, wêrby't de heit klappen oprûn.

title: Mishanneling heit mei in stik izer: sân moanne sel easke

maintext:
Tsjin in man út De Gordyk is sân moanne sel easke, omdat er syn heit mei in izeren staaf mishannele hat. De twa hiene al in skoft spul mei elkoar.
Ein ferline jier rûn dat út op rebûlje, doe't de soan mei in maat by syn heit oan de doar kaam. Ut foarsoarch hie de heit in izeren stêf yn de hannen, doe't er iepen die. De soan wist dy ôf te pakken en syn heit der mei te slaan. Dy rekke ferwûne oan de side en oan syn hân.
De skrik siet der sa bot yn by de heit, dat er in skoft mei in mes ûnder syn kessen slept hat.
De rjochter docht oer twa wiken útspraak.


description: Tiisdeitejûn botste in frou by Bantegea mei har auto tsjin in trekker. Se is nei it sikehûs brocht.

title: Frou rekket ferwûne by oanriding by Bantegea

maintext: Op de Grietenijdyk by Bantegea is in frou tiisdeitejûn ferwûne rekke by in oanriding. Troch noch ûnbekende oarsaak botste se mei har auto tsjin in trekker. De frou is mei de ambulânse nei it sikehûs brocht. De Grietenijdyk wie lange tiid ôfsletten foar it ferkear fanwege it ûngelok. De auto fan de frou rekke swier skansearre. De plysje hat in ûndersyk ynsteld nei de krekte tadracht fan de oanriding.


description: De ferpleechkundige woe de frou fan de fertochte helpe, mar de man waard agressyf en begûn te skellen en te driigjen

title: Trije moanne sel foar bedriger ambulânseferpleechkundige

maintext:
De man wie yn maaie mei syn frou belutsen by in ûngelok op de Wâldwei. De ambulânseferpleechkundige wie dêr mei har kollega op ôfkaam. Sy woe de frou fan de fertochte ûndersykje en de man gie doe hielendal troch it lint. Hy waard agressyf en luts in tekken oer syn frou hinne. Doe't de ferpleechkundige sei dat de man út de sike-auto gean moast, wegere er dat.
Broek út
Underweis nei it sikehûs bleau de man skellen en ferfelend dwaan. Hy skold it slachtoffer út en luts syn broek nei ûnderen. Hy drige har 'kapot' te meitsjen en sei dat er har thús opsykje soe. Yn de garaazje fan it sikehûs waard er oppakt.
De advokaat fan de fertochte seit dat syn kliïnt en syn frou in oere op help wachte hiene nei it ûngelok en dat de man dêrtroch yn in soarte shocktastân rekke wie. Achterôf hat de fertochte bot spyt fan syn gedrach.
Komplimint
De rjochter fynt dat de man bot yntimidearend te wurk gien is. Se komplimintearre de ferpleechkundige mei har profesjonele gedrach, troch de frou fan de fertochte te behanneljen, nettsjinsteande it gedrach fan har echtgenoat.
De rjochter feroardielde de man neffens de eask fan justysje ta trije moanne sel. Hy moat it slachtoffer 1155 euro smertejild betelje.


description: De stellerij fûn plak yn de Ekerstrjitte yn Ljouwert. De man is oanhâlden en der is in proses-ferbaal opmakke.

title: Man (86) oanhâlden foar stellen fan salm en aaien

maintext: De plysje hat moandeitemiddei oan de Ekerstrjitte yn Ljouwert in 86-jierrige man oanhâlden foar winkelstellerij. De man hie ûnder oare salm en aaien by him, dêr't er net foar betelle hie. De plysje hat de man oanhâlden en in proses-ferbaal opmakke.


description: De baan fan de Makkingeaster motorferiening waard in skoftke lyn sletten fanwegen in tal opleine twangsommen foar lûdsoerlêst. Foar de clubdei wie lykwols

title: Clubdei motorsportferiening Prikkedaam giet snein gewoan troch

maintext:
De clubdei kin wol trochgean, om't dêr al in fergunning foar ôfjûn wie. Earder dizze wike wie der noch in protestaksje fan sympatisanten fan de Prikkedaam tsjin de beswiermakkers yn de buert. Sy rieden mei crossmotors troch de strjitte en makken safolle mooglik leven. De club hat de ôfrûne tiid maatregels naam om de lûdsoerlêst te beheinen en hopet der no mei de gemeente út te kommen.
Motorclub Ooststellingwerf, ek wol bekend as MCO Prikkedam, bestiet al mear as santich jier. De club waard oprjochte op 1 april 1946.


description: Dat is 25.000 mear as foarich jier en dat wie doe ek al in rekôr. De achtste edysje duorre fan tongersdei oant snein.

title: Rekôr foar Admiraliteitsdagen yn Dokkum: 85.000 besikers

maintext:
De achtste edysje duorre fan ôfrûne tongersdei oant snein. By it foarútsjen op it evenemint ferwachte foarsitter Jan-Michiel van der Gang al in nij besikersrekôr. "We groeie alle jierren mei sawat tsien persint", sei Van der Gang doe. Dat is dit jier dus noch mear as oars.
Sneontejûn wie it sels sa drok yn Dokkum, dat de organisaasje op publyk oprôp om net mear nei De Syl te kommen. Dêr koe gjinien mear by.


description: De populariteit fan it frouljusfuotbal is sa tanommen, dat de hjoeddeistige klaaikeamers net mear foldogge.

title: Fuotbalfroulju NOK yn aksje foar bettere klaaikeamers

maintext:
Yn de promo binne de froulju fan it fuotbalteam op syk nei in klaaihok, mar wurde se troch de manlju hieltyd fuortstjoerd, om't de klaaikeamers al brûkt wurde. As "oplossing" komt dêrnei in jarretank, dy't wetter oer de froulju hinne spuitet, as wie it in dûs. Net ideaal fansels, en dêrom wol de klup ynvestearje yn it frouljusfuotbal, en dus yn klaaikeamers.
Dit is de promo dy't de froulju makke ha.


description: De Noardeast-Fryske flaaksrûte ‘Follow the blue line’ is in grut súkses wurden. Dat fine alle dielnimmers lâns de rûte.

title: Fryske flaaksrûte krijt ferfolch

maintext:
Hûnderten besikers wienen der dizze simmer yn it ramt fan Kulturele Haadstêd. De flaaksfjilden yn Marrum, de tekstyldrukkerij yn Blije, de tentoanstelling fan Hein Sterk yn Ferwert, de demonstraasjes einekoai meitsjen yn Holwert, it flaaksmuseum yn Ie en it restaurant yn Ternaard: it wie allegearre in sukses. Skande om dêrmei op te hâlden, sa fynt de organisaasje.
Dêrom wurdt neitocht om de rûte yn 2019 troch te setten. "We denken daarbij aan een aantal Vlasdagen tijdens de bloeiperiode van het vlas", seit Nynke Runia, de inisjatyfnimster van de flaaksrûte.


description: Buro de Vries komt fan 't simmer alle sneinen live út in Frysk doarp wei, dêr't socht wurdt nei de iepen mienskip dêr en it doarpseigene.

title: Omrop Tip: Buro de Vries yn Teridzert

maintext:
By it doarp wennet ek Co van Geene. In bysûndere ynwenner mei moaie ferhalen. Jo soene him útfiner neame kinne en siersmid, mar benammen ek in noflik prater dy't boppedat syn eigen smidse efter hûs hat. Reden genôch om ek by him eefkes om 'e hoeke te sjen.
Muzyk sit der ek yn it doarp, sa docht bliken. Live spilet it duo The Loin Rules fan Teridzert twa nûmers en mooglik hearre we en noch fan it projektkoar fan it Under de Toer-spektakel.


description: "Ik wol hielendal net nei feestjes mei rinnende 'befetten'. Ik fyn it al freeslik as in frjemde my samar trije tuten jout, lit stean oan my begjint te from

title: Kollum: "Sexting en sa"

maintext:
Der binne bygelyks manlju, dy't tinke dat se in match op Tinder ha, mar dan blykt it in krimineel te wêzen dy't him foardocht as in frommes. Dat kin sels safier gean dat de neatfermoedzjende man seksuele hannelingen foar de kamera ferrjochtet, mar dêr letter mei sjantearre wurdt. It naait derút, online. Ik freegje my ôf wêr't it kwakje dan bedarret.
De plysje warskôget benammen de jongerein foar de gefolgen fan sexting omdat dêr ek omraak misbrûk fan makke wurdt. Ik fyn it sneu foar de minsken dy't sjantearre wurde, mar hoe hellest it yn fredesnamme yn dyn holle om dysels letterlik sa bleat te jaan?
In pear moanne lyn krige ik in mailtsje dêr't yn stie dat ik mar efkes rap jild oermeitsje moast omdat se bylden fan my hiene dêr't ik mysels yn befredige foar de webcam. Die ik dat net, dan hie ik in probleem. Doe't ik it lies, oerkaam my in gefoel fan ûnleauwen en lilkens, mar ek fan ferromming. Want lokkich doch ik soks net en ik ha ek net iens in webcam.
Ik hoegde my dus nearne drok om te meitsjen, mar de lju dy't it wolris dien ha, binne har grif de 'rambam' skrokken nei sa'n mail. En wat ek in aaklike loaie kriminelen binne der hjoeddeis. Dêr't se eartiids troch waar en wyn moasten om yn te brekken of immen te berôvjen en dêrtroch sels ek risiko's rûnen, sitte se no op de loaie reet efter de pc in oar it libben soer te meitsjen.
Sexting skynt ek hiel gewoan te wêzen. Mar stel dat de ien of oare mafkees in foto makket fan syn odol en dy nei it ferkearde nûmer stjoerd? Ik krige de ôfrûne wike ek trije foto's fan in man dy't ik net koe. 'Sorry, verkeerde Hilda,' kaam efter de foto's oan. No wiene dit ûnskuldige tafrielen, mar it sil dy dochs barre. Dan hast ynienen in #Me Too fia WhatsApp.
We libje wat dat oanbelanget bêst wol yn in nuvere wrâld. In skoft lyn krige ik fia Messenger in priveeberjocht dêr't ik yn útnûge waard foar in klub mei freonen tusken de 19 en 71 jier. Se hiene ien kear yn 'e moanne kinky feestjes. 'Lingerie, sauna, buitenseks, drankje doen, lekker kletsen en friemelen' en it buffet koste mar 20 euro.
'Minsken noch oan ta!' tocht ik lûdop doe't ik it lies. 'Hoe kom ik hjir no wer oan?' Mar benammen, hoe kom ik der ôf? Ik wol hielendal net nei feestjes mei rinnende 'befetten'. Ik fyn it al freeslik as in frjemde my samar trije tuten jout, lit stean oan my begjint te frommeljen. Klap op syn harses kin er krije! Dus ik ha mar in berjocht werom stjoerd dat soks neat foar my is en dat ik harren in soad wille tawinskje.
Ast it aardich fynst, dan moatst it foaral dwaan. Dochs is it hjoeddeis bloedlink om neaken of healneaken eat te dwaan mei frjemde minsken. Foardatst it witst sit der sa'n etterbak tusken dy't stikem foto's en filmkes makket. Der wurdt fan alles útfûn om seks te hawwen of in orgasme te krijen mar ik yt gewoan thús, mei de gerdinen ticht.
En foar wa't net wit wat in odol is it is stiif en krekt wekker. Goeiemoarn!"


description: Karim Rossi makke yn de útwedstriid tsjin TOP Oss in hattrick. Dêrmei kaam hy yn in bysûnder selsskip.

title: FIDEO: Hattrickhelden by Cambuur


description: Yn de finale wûnen Ilse Tuinenga, Sjanet Wijnia en Manon Scheepstra mei 5-5 en 6-4 fan it partoer fan Nynke Sybrandy.

title: Tuinenga slút lêste frijeformaasjepartij passend ôf

maintext:
Op de earste list stie in werhelling fan de PC-finale: Tuinenga tsjin it trio Anne Monfils. De winner wie ek itselde: Tuinenga wie mei 5-2 en 6-2 te sterk. De oare finalist, Sybrandy-en-dy, hoegde op de earste list mar ien earst ôf te stean oan Tineke Dijkstra.
Yn de heale finale wûn Tuinenga mei 5-2 en 6-2 fan Nynke Sinnema, dy't ynfoel foar Sietske Okkema. De susters Sybrandy en Marrit Zeinstra hellen de finale troch mei 5-1 en 6-2 te winnen fan Elly Hofman.
Spannende finale
De finale wie spannend en gie de hiele tiid lykop: Sybrandy kaam op 4-3, Tuinenga kaam werom ta 4-4. Sybrandy kaam op 5-4, Tuinenga kaam werom ta 5-5. It lêste en wichtichste earst wie foar Ilse Tuinenga-en-dy.
Lytse preemje foar Hofman
De lytse preemje wie foar Elly Hofman, Marte Altenburg en Martzen Deinum. Dy wûnen de striid om it tredde plak yn in allyksa spannende wedstriid tsjin Sinnema-en-dy. Yn dy wedstriid wie it alles oan de hang.


description: Heidy Boldt út it Dútske Worms waard freed feestlik ferrast doe't se de Aldehou yn Ljouwert beklimme soe. Se blykte de 50.000ste besiker.

title: 50.000ste besiker beklimt de Aldehou

maintext:
Toerwachter William Lord oerhannige har in blomke. Ut hannen fan HCL-direkteur Geart de Vries krige Boldt boppedat in goodybag mei boeken.
Boldt heart by in groep ynternasjonale Soroptimisten, dy't in meardeise besite oan Ljouwert bringe.


description: De feriening freget minsken om jild te jaan, sadat mear geskikte leefgebieten foar greidefûgels komme kinne.

title: It Fryske Gea begjint crowdfundingsaksje foar greidefûgels

maintext:
Neffens It Fryske Gea stiet de greidefûgelstân yn Fryslân op in histoarysk djiptepunt. It tal greidefûgels nimt al tsientallen jierren ôf, seit de organisaasje. Ien fan de oplossingen is it kreëarjen fan mear geskikte gebieten foar fûgels.
Oankeap fan grûn
''It Fryske Gea hat de ôfrûne jierren mei posityf resultaat grûn oankocht yn 'e Warkumerbinnenwaard en de Heanmar'', seit direkteur Henk de Vries fan It Fryske Gea. It tal briedpearen giet yn dizze natuergebieten omheech.''


description: Sa'n 2500 minsken dy't yn de jeugdsoarch wurkje demonstrearje yn Den Haag. Se fine dat de besuniging fan 450 miljoen euro net kin.

title: Jeugdsoarch yn aksje yn Den Haag om besuniging werom te draaien

maintext:
Sûnt 5 jier lyn is de helpferliening oan bern en gesinnen oergien fan de provinsjes nei de gemeenten. It komt foar dat bern fan it iene nei it oare gesin moatte en it is al sa yngripend om in bern út in gesin te pleatsen. As sy dan ek noch in pear kear ergens oars hinne moatte, wurdt it noch slimmer.
Minder jild
It jild gie yn 2015 oer fan it Ryk nei de gemeenten. Dat wie in hiele feroaring en dat gie tagelyk mei in grutte besuniging. Dat der minder jild is, fernimme de minsken yn de jeugdsoarch alle dagen. Der wurde karren makke op basis fan jild en dat is lang net altyd ynhâldlik de goeie keus, sizze se. Groepen moatte slute en der binne te min pleechgesinnen.
Ferantwurding
Ek binne de minsken yn de jeugdsoarch te folle tiid kwyt oan it ferantwurdzjen fan wat se dogge, As der in klacht komt, moatte sy alles foarlizze kinne, lykas e-mails en telefoanpetearen. "Fansels moatte wy ús ferantwurdzje, dêr hawwe de gesinnen en bern ek rjocht op", seit Syta Talsma, teammanager Regiecentrum Bescherming en Veiligheid. "Mar it is no safolle dat it derfoar soarget dat de oandacht foar it gesin minder is."
Tuchtrjocht
"Meiwurkers binne yn it nije tuchtrjocht persoanlik oanspraaklik as der wat bart en dat wurket ferlamjend", seit Talsma. "Minsken binne benauder om dingen net goed te dwaan en freegje harren hieltyd ôf: 'haw ik alles neffens it protokol dien?' It is dreger om minsken te krijen."
"En wy hawwe just sa'n prachtich fak. As wy de romte krije, kinne we bern en gesinnen helpe yn drege tiden", seit se.
Easken
Der moat mear jild komme om it wurk goed dwaan te kinnen. Talsma: "Wy hawwe in belangrike maatskiplike taak, nim ús dan ek serieus."


description: It hynder foel, en bleaun dêrnei in skoftsje op de grûn lizzen. It publyk skrok derfan.

title: UPDATE: Hynder rekket kreupel by premjêre De Stormruiter

maintext:
By de premjêre fan it teäterstik De Stormruiter is ien fan de hynders fallen, en ferwûne rekke. Dat barde oan it begjin fan de foarstelling, wylst meardere hynders yn hurde draf en galop troch de pyste draafden. It hynder bleaun nei de fal in skoftsje op de grûn lizzen. It publyk skrok derfan.
It gong mis doe't in stuntman op it hynder besocht te klimmen, wylst der ek al in ruter op siet. Der wienen op dat stuit in protte hynders yn de pyste. Dit hynder ferstapte him, en kaam tsjin de râne fan it dekôr oan.


description: Fan moandei ôf stean saneamde fytscoaches op it stasjonsplein.

title: Gemeente Ljouwert set 'fytscoaches' yn op stasjonsplein

maintext: It is de gemeente Ljouwert in toarne yn it each: de ferkeard parkearde fytsen op it stasjon. Der is in grutte, moderne en bewekke stalling yn de kelder, mar it fytsprobleem is noch net fan de baan.


description: Bobslider Dennis Veenker fan Damwâld wol graach nei de Olympyske Spelen. It nije seizoen begjint oer in moanne, mar it bobslydteam hat noch hieltyd gjin ha

title: Bobslider Dennis Veenker op syk nei sponsors

maintext: De hiele wrâld oer om fan je hobby je wurk te meitsjen. Topsport is de dream fan in soad jonge jonkjes en famkes dy't sporte. Mar hoe komme je eins sûnder jild op de Olympyske Spelen telâne? Dennis Veenker fan Damwâld is sa'n topsporter. Hy is bobslider.


description: Amerikaanske en Kanadeeske telefyzjebedriuwen en de BBC hawwe ynteresse foar de film 'Wad' fan ekolooch en filmmakker Ruben Smit.

title: Bûtenlânske telefyzjebedriuwen hawwe belangstelling foar Waadfilm 'Wad'

maintext:
De film oer it Waadgebiet hat sa'n oardel miljoen euro koste. Smit hat dat jild hielendal sels byinoar produsearre. De earste film fan Smit 'De Nieuwe Wildernis', oer natuergebiet de Oostvaardersplassen, luts sa'n 800.000 besikers nei de bioskoop en wie in grut sukses. Mar neffens de filmmakker hat hy dêr oant no ta, om allegearre ferfelende redenen, gjin sint oan oerhâlden. Hy hopet dat dit mei syn nije film oars wêze sil.
Smit presintearre sneon yn Esonstêd ek in boek mei de titel 'Wad'. Dat boek jout in foto-ympresje fan it Waadgebiet. De ferskate foto's binne makke troch de Fryske fotograaf Ruud Jelle van der Lei, dy't ek as kameraman oan de film meiwurke hat.


description: Wethâlder Jelle Zoetendal fan It Hearrenfean wie ûnder de yndruk fan de grutte ynset fan de belutsen frijwilligers foar de doarpskeamer.

title: Doarpskeamer Gersleat-Polder lang om let iepen


description: De brêgen koene it ferkear net mear drage en moasten dus oanpakt wurde

title: Hûndert jier âlde brêgen Trekfeart nei grutte opknapbeurt klear

maintext:
De opknapbeurt fan de brêgen oer de Strobosser Trekfeart tusken Dokkum en Gerkeskleaster is klear. De sân brêgen binne mear as hûndert jier âld. Mar de brêgedekken en de fundearringen wiene net mear sterk genôch foar it ferkear fan hjoed-de-dei. Dêrom moasten se oanpakt wurde.
De provinsje hat der twa jier mei oan de gong west. De opknapbeurt hat miljoenen koste. Deputearre Poepjes iepenet de fernijde brêgen woansdei offisjeel.


description: De autistyske jongeren moatte wer de klasse yn en dat komt net goed, tinke ek de âlden.

title: Lyts Tolsum yn Tsjom krijt gjin jild mear foar spesjale lessen

maintext:
Lyts Tolsum kin sa wol ophâlde, want sûnder jild fan de gemeenten kin gjin les jûn wurde. De gemeenten wolle soarch- en ûnderwiisbudzjetten skieden hâlde, wylst dat by Lyts Tolsum no krekt sa goed wurket, om't it net skieden is.
Sân jongeren kinne troch dizze ûntwikkelingen net in diplioma helje. Dêr hiene se by Lyts Tolsum alle gelegenheid ta. Werom yn regulier ûnderwiis is net goed foar de jongeren. Dêr binne se earder al fêstrûn. Ek de spesjaal foar autistyske jongeren opsette Einsteinklassen mei lytse groepkes is foar dizze doelgroep.


description: De gemeenten bepale dan sels wêr't dy wenunits krekt komme. It giet earst net om mear as tsien units, dy't der dit jier noch komme.

title: Gemeenten wolle oerlêstferoarsakers yn aparte wenunits sette

maintext: Minsken dy't oerlêst op strjitte feroarsaakje, moatte tenei yn aparte wenunits set wurdt, oan de râne fan in stêd of doarp. Dat is alteast it plan fan ferskate gemeenten en wenningkorporaasjes yn Fryslân. Noch dit jier sille se ek yn Fryslân delset wurde. It giet yn earste ynstânsje om net mear as tsien units. Wêr't dy krekt komme te stean, bepale de dielnimmende gemeenten sels.


description: Earst besocht de brânwacht de ko mei in slang út de sleat te heljen, mar dat slagge net. Uteinlik moat in trekker brûkt wurde.

title: Brânwacht hellet ko út de sleat by Eanjum

maintext: De brânwacht fan Eanjum hat sneintemiddei in ko út it wetter helle oan de Monnikhústerwei by Eanjum.


description: It kolleezje wol earst witte hoe't eventuele skea ôfhannele wurdt. It wingebiet leit ferspraat oer trije gemeenten.

title: Weststellingwerf beslút pas letter oer fergunningoanfraach gasboarring

maintext:
Zonderland hat kontakt hân mei it ministearje fan Ekonomyske Saken en Klimaat. Tiisdei giet in brief nei de Twadde Keamer oer de ôfhanneling fan skea by lytse gasfjilden.
Minister Wiebes hat earder sein dat it foar omwenners dúdlik wêze moat dat de kosten fan eventuele skea fergoede wurde moatte. "Er moet een landelijke, onafhankelijke afhandeling van de schade komen."
Undersyk nei skeafûns
De minister lit ûndersykje oft der in skeafûns en in uniforme skea-ôfhanneling komme kin troch in lanlik ynstitút mynbouskea.
Om't op 't heden noch in soad ûndúdlik is, stelt Weststellingwerf it beslút oer in omjouwingsfergunning út nei 'letter dit jier'. Sûnder dy fergunning binne de boaraktiviteiten yn striid mei it agraryske bestimmingsplan. De gemeenteried beoardielet úteinlik dus allinnich oft it plan yn striid is mei in goede romtlike oardening.


description: Quirikou foel ôfrûne sneon by de premjêre en rûn dêrby in peesblessuere op. It hynder docht foarearst noch net mei oan de foarstellings.

title: Ferwûne hynder Stormruiter werom yn WTC

maintext: It ferwûne hynder Quirikou fan it Frânske teaterselsskip Jehol is werom yn it WTC yn Ljouwert. It hynder foel ôfrûne sneon by de premjêre fan De Stormruiter en rûn dêrby in peesblessuere op. It bist is de ôfrûne dagen behannele yn in bisteklinyk yn Emmeloard.


description: De Nederlânske foutbalfroulju ha mei 2-1 ferlern fan Noarwegen. Allinne mei de play-offs kinne se har noch pleatse foar it WK fan 2019.

title: Sherida Spitse kin Oranjefroulju net oan direkte WK-kwalifikaasje helpe

maintext: Troch de earste nederlaach fan Nederlân gie de einoerwinning yn 'e groepsfaze nei Noarwegen. Dy ploech pakte dêrmei streekrjochte kwalifikaasje foar it WK. De Nederlânske froulju moatte har troch it ferlies no fia de play-offs kwalifisearje foar it wrâldkampioenskip. In lykspul yn de wedstriid fan tiisdei hie genôch west foar direkte kwalifikaasje.


description: Omdat er him ergere oan lûde muzyk, woe in man ferhaal helje by de buorman. Dat rûn net goed ôf.

title: Harnzer krijt boete foar it slaan fan syn buorman

maintext: In man út Harns hat in boete fan 500 euro krigen, omdat er syn buorman mishannele hat. De buorman hie der wat fan sein dat de fertochte de muzyk sa lûd hie. De Harnzer soe it slachtoffer in stomp mei syn fûst op de mûle jûn hawwe, him by de kiel pakt hawwe en noch wat skoppen en klappen útdield hawwe.


description: It giet om wenningen yn de wyk Heerenveen-Midden.

title: Planten fan sloopwenten op It Hearrenfean nei Le Roy-tún

maintext: It struke- en planteguod giet nei de Le Roy-tún oan de Kennedylaan om dêr de iepen plakken yn de tún te foljen. Yn it foarjier binne tal fan iepen plakken ûntstien trochdat in soad esken kapt binne fanwege sykte oan de beammen. It ferskaat oan plantesoarten yn it iepenbiere park nimt troch dizze 'ferplant-aksje' ta.


description: It systeem wurket neffens de fersekerder net goed.

title: Achmea skaft beoardielingspetearen ôf: it soe demotivearjend wêze

maintext:
De meiwurkers moatte fan 1 jannewaris ôf sels ôfspraken meitsje mei har liedingjaanden. It is de bedoeling dat se hieltyd yn petear gean oer harren prestaasjes, resultaten en ûntwikkeling. Neffens Achmea docht út ûndersyk bliken dat it âlde systeem net goed wurket.
De fersekerder brûkt no noch in jierliks plannings-, funksjonearings- en beoardielingspetear. Oan de ein fan it jier krije de wurknimmers in sifer fan 1 oantenmei 5. Dêr sit in bepaalde leansferheging oan fêst. Dy skoare soe in goed petear yn 'e wei stean en ek demotivearjend wurkje. De beleannig wurdt tenei loskeppele fan it funksjonearjen. Dêr wurdt mei de fakbûnen noch nei sjoen. Mooglik wurdt dat in fêste leansferheging.


description: It wie in behoarlike klus om 24 einekoaien yn it Waadgebiet op te knappen. Mar no komt it swiere wurk om se sa te hâlden.

title: Grut tal einekoaien om it Waad hinne restaurearre

maintext:
By it projekt wiene in hiel soad eigeners en organisaasjes belutsen, wêrûnder ek natuerbehearders. De einekoaien lizze sawol op it Fryske fêstelân as op de eilânnen. In part fan de koaien leit yn Grinslân en yn Noard-Hollân.
Edukaasjeprogramma
It opknappen hat gjin doel as de boel direkt wer fertutearzet. Dêrom is der in edukaasjeprogramma ûntwikkele om minsken te ynformearjen oer de einekoaien. Fierders binne frijwilligers oplaat om it ûnderhâld goed útfiere te kinnen en besikers rûn te lieden.
Weardefol
De wearde fan de einekoaien is grut. Ek al wurde de measten net mear brûkt of allinnich brûkt foar wittenskiplik ûndersyk. It binne wichtige lânskipseleminten yn it lege Waadlânskip. En omdat it altyd ferplichte rêstich wêze moat yn in einekoai, kin de natuer him dêr goed ûntwikkelje sûnder fersteurd te wurden.


description: It is in inisjatyf fan de wurkgroep Duorsum Heech. Fierwei it measte wurk is dien troch frijwilligers.

title: Heech nimt Griene Plein foar doarpshûs feestlik yn gebrûk

maintext: Fan de muzykkoepel waard freed al drok gebrûk makke troch it muzykkorps, streetdancers en in koar. Duorsum Heech is al jierren dwaande mei ferskate inisjativen om de mienskip duorsumer te meitsjen. Sa stiet der flak bûten it sintrum fan it doarp in liftpeal mei it opskrift Snits. Wa't dêr stean giet krijt yn 'e regel frij flot in lift fan in doarpsgenoat.


description: Fyftich ynwenners fan De Gordyk nimme plak yn de studio. Slagget it ien fan harren om úteinlik sa'n gouden kofferke te pakken?

title: Gordyksters dogge mei oan Postcode Loterij Miljoenenjacht

maintext:
De ôfrûne dagen foel by ynwenners fan De Gordyk in útnoeging fan de Postcode Loterij Miljoenenjacht op de matte. Mei in aktivearingskoade koene de ynwenners sjen oft se ien fan de fyftich gelokkigen wiene dy't freed nei de studio komme meie. Gretha en Tineke hiene beide gelok. Tafalligerwiis binne beide froulju ek noch kollega's; se wurkje by Rinsma Fashion.
Tineke: "Ik tocht dat ik tegearre mei Gretha útkeazen wie, mar wy komme der no efter dat der folle mear minsken út De Gordyk nei de studio sille." It fak mei fyftich stuollen sit hielendal fol mei minsken út De Gordyk. It belooft dan ek in gesellige dei te wurden. "Wy meitsje der in leuk uitje fan en ik hoopje úteinlik mei dy wite BMW werom nei hûs te gean."
Elkenien mei ien gast meinimme. Gretha nimt har suske mei nei de studio. "Sy is hiel tûk yn dy riedsels. En as ik win, ha ik de kollega's op it wurk tasein dat ik elkenien traktearje sil op slachrjemmesoeskes. Der wurkje mear as hûndert minsken by Rinsma, mar dat kin der dan wol fan ôf", laket se.


description: De Feansters spilen foar in grut part mei in B-alvetal, wylst Zwolle in protte basisspilers tiid joech om te oefenjen.

title: SC Hearrenfean ferliest geheime oefenpot fan PEC Zwolle

maintext: De Feansters spilen foar in grut part mei in B-alvetal, wylst PEC Zwolle in protte basisspilers tiid joech om te oefenjen. De stân bleau lang op 0-0, mar yn de lêste minuten fan de wedstriid wie it dochs Zwolle dat in doelpunt meitsje koe. Vito van Crooy koe in individuele aksje ôfmeitsje mei in doelpunt. Hearrenfean hie dêrnei net mear genôch tiid om in antwurd te jaan.


description: Troch de drûchte wurdt der alles oan dien om sa min mooglik sâlt wetter de Iselmar ynrinne te litten. It opknappen fan de floeddoarren heart dêrby.

title: Wurk oan de floeddoaren Lorentzslûzen nei foaren helle fanwege fersilting

maintext:
De ûnderkant fan de floeddoarren fan de Lorentzslûzen by Koarnwertersân wurde freed tichtmakke. Dat moat foarkomme dat der tefolle sâlt wetter fanút de Waadsee de Iselmar ynkomt.
It wurk stie pland foar ein dizze moanne, mar fanwege de droechte en de dêrtroch gruttere kâns op fersilting, wurdt it wurk freed al dien. Rykswettersteat seit dat it wichtich is om fersilting tsjin te gean, om't de Iselmar in wichtige boarne is foar it drinkwetter.
De fiskmigraasjerivier dy't oanlein wurdt yn de Ofslútdyk kin oan beide kanten ôfsletten wurde as der tefolle sâlt wetter de mar yn komt. It wurk by Koarnwertersân is oan de ein fan de middei klear.


description: Noch altyd steane der 90-kilometerbuorden, is it wurk dan noch net klear?

title: Knooppunt De Jouwer: wannear meist 130 ride?

maintext:
"Der steane yndie noch wat buorden mei 90 kilometer lâns de dyk," leit omjouwingsmanager Dirk Jan Lepstra, út. "Dat hat te krijen mei de stroefheid fan it asfalt. De dyk is noch te glêd, it duorret in skoft foardat de bitumen it wurk dogge dat se dwaan moatte. De dyk moat noch better ynriden wurde." Foar de simmer is noch metten en doe wie de dyk noch net stroef genôch, dat kaam ek mei troch de waarmte. "Der moat dus noch goed ferkear oerhinne foardat de juste stroefheid behelle is en dan kinne de 90-kilometerbuorden fuort. Oant dy tiid wolle we gjin risiko's nimme."
Noch in pear wiken
Ferline wike is noch in stroefheidsmjitting dien. "As dy resultaten der binne en se binne geunstich, dan kinne de buorden fuort." Lepstra tinkt dat dat mei in wike as trije it gefal is, mar hy hâldt in slach om de earm.


description: Der komme 76 enerzjysunige hûzen foar werom, dy't it hielendal sûnder gas kinne. De earsten moatte takom simmer klear wêze.

title: Sloop santich hierhûzen yn Burgum úteinset

maintext: Wenningkorporaasje WoonFriesland is yn Burgum begûn mei de sloop fan santich hierhûzen. Der komme 76 enerzjysunige hûzen foar werom, dy't it hielendal sûnder gas kinne. De sloopwurksumheden binne oan de B. Steenhuisenlaan, B. Lohmanlaan en Westersingel yn it westen fan it doarp. De hûzen dêr steane der al sûnt it begjin fan de jierren '50.


description: De stêd is twadde wurden yn de wedstryd Entente Florale.

title: Drylts twadde yn striid om titel grienste stêd

maintext:
De sjuery fan de Entente Florale wie ûnder de yndruk fan de hege kwaliteit fan it grienbelied fan de gemeente Súdwest-Fryslân. En der wie ek bysûndere wurdearring foar de opset en de útfiering fan it gemeentlike kearnebelied, dêr't ynwenners in soad romte krije om har sechje te dwaan.
Wethâlder Mark de Man fan Súdwest-Fryslân mocht de twadde priis yn ûntfangst nimme en wie wakker wiis: "Drylts hat him fan'e bêste kant sjen litten. As je dan ek noch silver winne, is dat in prachtich resultaat."


description: Famylje Jorwerda krijt ferwenpakket foar soarch foar hendikepte dochter Lotte.

title: Ferwenpakket foar famylje dy't swier hendikept bern fersoarget

maintext: De stichting HandicapNL jout de kommende wiken sa'n 750 ferwenpakketten wei oan minsken dy't dat fertsjinje. Dêr wurkje in soad bekende nederlanners oan de kampanje mei. Neffens kampanjemanager Sandra Stienstra komme in soad minsken dy't sa'n swiere taak ha as it gesin Jorwerda yn in burn out telânne. It ferwenpakket is bedoeld om sjen te litten dat der oandacht bestiet foar minsken dy't dit sokke soarch jouwe. Stienstra seit dat dit soarte soarch fergelykber is mei topsport.


description: Barto spile yn sân seizoenen mear as twahûndert wedstriden yn it giel-blauwe shirt en makke 64 doelpunten foar de Ljouwerters.

title: Martijn Barto lit him ferrasse by ôfskied fan SC Cambuur

maintext:
It ôfskied fan Barto is freedtejûn foarôfgeand oan de thúswedstriid fan Cambuur tsjin RKC út Waalwyk. By dy klup debutearre hy yn it betelle fuotbal yn it seizoen 2005/2006. Dêrnei spile er by Helmond Sport, mar yn 2007 gie er werom nei it amateurfuotbal. Yn 2011 helle Cambuur de spiler werom nei it betelle fuotbal.
Ferrast
Barto wit noch net wat him te wachtsjen stiet freedtejûn. "Ik laat me voornamelijk verrassen. Het lijkt alsof er heel veel mensen mee bezig zijn. Dat vind ik heel leuk en bijzonder. Ik had het niet zo verwacht, maar er zijn een hoop leuke acties op touw gezet. Dat kan ik zeker waarderen." De spilersbus fan Cambuur wurdt bygelyks spesjaal foar Barto's ôfskied ynset. Syn doarpsgenoaten út Goutum wurde ophelle en nei it stadion brocht.


description: By Hurdegaryp is sneontejûn in auto folslein útbaarnd. De brân op de Noarder-Omwei (N355) wie krekt foar alve oere.

title: Auto útbaarnd by Hurdegaryp, flammen slaan meters heech út it dak


description: It Staatstoezicht op de Mijnen is benaud foar ekstra grûndelgong en fynt dat der net genôch dúdlikens is oer de gefolgen.

title: Negatyf advys foar sâltwinning Frisia by Tsjummearum

maintext: Sâltwinbedriuw Frisia yn Harns kin better gjin tastimming krije om mear sâlt te winnen út it wingebiet by Tsjummearum. Dat is it advys fan it Staatstoezicht op de Mijnen, útbrocht oan it ministearje fan Ekonomyske Saken. It SodM is benaud dat de grûn dan mear sakket en fynt dat der net genôch dúdlikheid is oer de gefolgen.


description: In stêd mei in soad grien is is net allinnich goed foar bijen, mar ek foar minsken. Tefolle stien en asfalt makket in stêd hjit.

title: In griene bijestrjitte midden yn it sintrum fan Ljouwert

maintext:
Dizze maitiid is der al úteinset mei de oanlis fan mear grien yn de strjitte, en in systeem wêrmei't de planten op sa'n wize wetter krije dat je der net in soad wurk fan hawwe.
Projektlieder Eileen Blackmoor wol sa eins de hiele stêd oanpakke. Ek omdat it neffens har yn de takomst allinnich noch mar waarmer wurde sil. En dan is in griene stêd dêr't it relatyf koel bliuwt, hiel wichtich. In BeeStreet is fansels ek goed foar bijen. Want dy kinne wol wat help brûke. Ek yn de stêd en yn in drokke winkelstrjitte.


description: By alle gemeentlike fúzjes komt úteinlik wol de fraach boppedriuwen; wat dogge wy mei de âlde riedshuzen? Sa ek yn Balk.

title: Balksters wolle âlde riedshûs mear iepen hawwe

maintext:
De tagong is beheind ta trouwerijen en aktiviteiten fan gemeente De Fryske Marren, wylst it de pronkkeamer fan it doarp is. En dat soe oars moatte, fine se by Balk Foarút; it pleatslik belang fan it doarp. Gemeente De Fryske Marren wurdt neat ferwiten, want it gebou wurdt ûnderhâlden.
Foar it doarp soe it hiel moai wêze as de doarren faker iepen kinne. Net allinnich foar de Balksters sels, mar ek foar toeristen. Konkrete plannen binne der net. Al is der yn it bestjoer fan Balk Foarút wolris praat oer in brasserij of in museumfunksje.
Mooglik soe der in ideeëbus iepene wurde kinne yn 'e mande mei de gemeente. Dy lit witte dat se derfan op de hichte binne en dat se ree binne om te praten oer de takomst fan it riedshûs.


description: De dosint oan De Saad yn Damwâld krige de priis útrikt om’t er tige warber is foar it brûken fan it Frysk ûnder jongerein.

title: Tony Feitsma-ûnderwiispriis foar Syb van der Ploeg

maintext:
Van der Ploeg fynt dat der te min Frysk lesoanbod is foar jongerein yn it middelber ûnderwiis. Hy wol dêrom graach dat der in priis komt foar it skriuwen fan jongereinboeken. De tûzen euro fan de Tony Feitsmapriis is dêr lykwols net genôch foar. Hy wol de priis dêrom no ynsette foar it ynrjochtsjen fan in Frysktalige bibleteek op de middelbere skoalle De Saad.
De priis is neamd nei Tony Feitsma, dy't wurke as heechlearaar Frysk. Frou Feitsma ferstoar yn 2009. Der binne plannen om in biografy oer har te meitsjen.


description: De binnenstêd kin yn grutte problemen komme, as der sâlt wûn wurdt ûnder de Waadsee, tinkt de stichting.

title: Stichting foar histoarje Harns freget Twadde Keamer om pilot foar 'feilige sâltwinning'

maintext:
De fêste keamerkommisje fan Ekonomyske Saken yn de Twadde Keamer hâldt woansdei in harksit oer sâltwinning yn Nederlân. Njonken Fryslân wurdt der ek sâlt wûn yn Grinslân en Twinte. Boaiemsakjen as gefolch fan sâltwinning is faak stadichoan en ridlik foarspelber, mar der kinne neffens saakkundigen ek problemen ûntstean as in saneamde caverne - in romte yn de boaiem dêr't it sâlt úthelle wurdt - letter ynstoart.
De politike partijen yn de Twadde Keamer wolle besykje om oer sâltwinning bettere ôfspraken te meitsjen om problemen, lykas by de gaswinning yn Grinslân, foar te kommen.


description: De omjouwingsferunning wurdt no automatysk ferliend. As der op tiid kommunisearre wie, wie de fergunning net ferliend.

title: Dongeradiel is te let mei reaksje, Aldi yn Dokkum mei no útwreidzje


title: Tsjek is back: Is it jildklompke by brêgen noch wol fan dizze tiid?

maintext: De earste Tsjek fan dit nije skoaljier giet oer brêgen. Hoe wurket in brêge no eins en is de brêgewipper mei it klompke noch wol fan dizze tiid? Raynaud hat it deroer mei de learlingen fan basisskoalle de Spoarsiker yn Ychtenbrêge.


description: It 'boskeprojekt' yn Beetstersweach moat minsken út de bystân wer tichter by de arbeidsmerk bringe.

title: Wurkûnderfining opdwaan troch yn de bosken te wurkjen

maintext:
Foar minsken, dy't al lang yn de bystân sitte, bliuwt it dreech om wer oan it wurk te kommen. Wurkjouwers stean net om se te springen. Mar yn Opsterlân bliuwe se posityf en geane se mei dizze minsken de bosk yn foar it sân-boskeprojekt. In inisjatyf fan de gemeente om wer yn it wurkritme te kommen en it leafst in reguliere baan te krijen.
De gemeente is yn 2017 begûn mei it 'boskeprojekt' en wol graach in tredde groep starte. Der ha 10 oant 15 man oant no ta oan meidien. It betsjut neffens wethâlder De Vries net fuort dat alle dielnimmers oan it projekt ek in baan fine yn it reguliere wurk, mar dat it belangryk is dat se oan de slach binne.


description: "Omke krige in jeneverke en smookte mei heit in bolknak. Hy telde de biljetten en dat kletste deroer."

title: Kollum: "Monopolyjild"

maintext:
Yn dy tiid wie in loftfoto wol bysûnder. Der kaam in helikopter en fan dêrút makken se de plaatsjes. Dêrnei waarden je benadere oft je ek ynteresse hienen yn in foto út de loft wei fan jo eigen hûs. It koste in pear sinten, mar dan hienen wol in unyk plaatsje oan de muorre. Guon fan jim sille it noch wol witte, it wie echt bysûnder. In helikopter dy't in skoft stil boppe jo hûs hong wie dochs al net deistige kost, fandêr dat myn mem foarsichtich troch it rút stiet te loeren wat der dochs yn de frede oan de hân wie.
It wie de tiid dat de keapman, yn dit gefal myn omke, freeds nei de merke en sneons by de boeren del gie om it fee dat er ferkocht hie, út te beteljen. Hy hie dan syn portefúlje stiiffol mei nagelnije bankbiljetten. Ik fûn dat machtich, in beurs mei safolle jild. It wie ek de iennichste kâns dy't ik as jonge hie om in briefke fan tûzen gûne yn it echt te sjen. Omke krige in jeneverke en smookte mei heit in bolknak. Hy telde de biljetten en dat kletste deroer. Sa kontrolearre er oft er net tefolle jild op tafel lei. Doe krigen je foar in simmerkeal mei in moai read fel noch wolris 750 gûne. Trouwens, de keapmannen krigen hast by alle boeren in jeneverke, fandêr dat der altyd in foarried Stimorol kaugom yn de Mercedes of Nissan Patrol lei.
Dy briefkes fan tûzen gûne koenen je eins nergens kwyt. Nimmen woe se ha, mar wy hienen in fêste ôfnimmer. Om jim even in byld te sketsen fan hoe't de tiden feroare binne, wy wikselen sa'n moai grien briefke op sneontemiddei yn by de molkboer. Hy hjitte Jan Put en kaam as lêste mei syn negoasje by ús op it fuottenein yn Brongergea. Dan hie er nei in dei suteljen safolle kontant jild yn de SRV-wein, dat er mei gemak dy tûzen gûne stikken meitsje koe. En wy hienen yn ruil biljetten dêr't we oeral mei betelje koenen.
De SRV-auto is sa stadichoan út ús strjitbyld ferdwûn. Ik seach dizze wike tafallich in feewein by in hobbyboer by ús yn it doarp stean, mar ek dat byld is net mear sa gewoan as earder. Sels kontant jild liket ek syn langste tiid hân te hawwen. Dizze wike kaam it berjocht dat der in nij plak foar de feemerk socht wurde moat, omdat it yn in opknapt WTC-gebiet net mear passe soe.
Alles feroaret. Joost van den Vondel, Frans Hals, Jan Pieterszoon Sweelinck en Michiel de Ruyter harren portretten stean al lang net mear op ús papierjild. We betelje aanst mei in telefoan. Ik ha trouwens nea witten wa't op dat biljet fan tûzen gûne stie, jim wol? Letter krigen we de sinneblom, de wettersnip en in fjoertoer. Mar doe spûke de geast fan de euro al foarsichtich troch it lân. De sjarme fan dy eurobriefkes ha ik noch nea ûntdekke kinnen. It sjocht der út as goedkeap Monopolyjild. En ik ha de pest oan Monopoly. Altyd al hân."


description: ONS wûn de útwedstriid fan Eemdijk mei 0-1 troch in goal fan de âld-Cambuurspiler.

title: Martijn Barto beslissend foar ONS Snits ien dei nei syn ôfskied fan Cambuur


description: De berte fan in poppe is it meast magyske momint dat der bestiet. Dat hoechst net te filmjen of op de foto te setten.

title: Kollum: "Plat foar it gat"

maintext:
It is noch net sa lang lyn dat ik foar in 'babyshower' in foto opsykje moast fan mysels as lytse poppe. It fotoboek waard fan souder helle en it stof der ôfblaasd. Under it yntusken fergiele plakplestik fan it fotoboek seach ik mysels. In lyts ferfrommele minskje, krekt berne, mei it bloed noch op 'e holle lei ik by ús mem op it boarst. Hiel earlik, it hie elke poppe wêze kinnen, want ik like yn de fierste fierte noch net op mysels. Sterker noch: ik hie swart hier op 'e holle. Ik werkende allinnich ús mem.
Al mei al binne der fiif foto's fan my makke doe't ik krekt berne wie. Dat fyn ik noch best folle, want myn suske hat der mar ientsje. No wiene ús heit en mem ek net sokke fanatike fotografen, mar yn dy tiid wie dat neffens my ek net sa gebrûklik.
Hoe oars is dat no. Njoggen moanne lang wurde der foto's makke fan in búk dy't alle wiken dikker wurdt. Fan de 20 wike-echo wurdt in filmke makke foar letter. En as it sa fier is, stiet heit klear mei de kamera om de berte te filmjen. Net fan in ôfstantsje. Nee, plat foar it gat.
Ik freegje my werklik ôf wa't foar nut soks hat. Wa wurdt no bliid fan dizze bylden? As mem soe ik net hiel graach sjen wolle hoe't ik dêr fan ûnder útskuor fan nâle oant kontgat. En as heit wurdst hjir ek net hiel bliid fan liket my. De poppe sels? Jakkes nee. As dy ien kear sa âld is dat er begrypt hoe't dat poppe krijen allegear wurket, is it alderlêste wat er sjen wol it bertekanaal fan syn mem. Moast der toch net oan tinke?
De fisite dan? Sjochst it al foar dy datst 'nietsvermoedend' by de buorfrou op poppeslok giest en wylst in hap nimst fan dyn beskútsje dat heit samar ynienen dit ûnsmaaklike taferiel libbensgrut op de 34-inch breedbyldtelefyzje ôfspilet? Ik soe fuort smoare yn myn blauwe mûskes. Of folle slimmer noch. Datst letter trouwen giest en dyn heit en mem in filmke meitsje fan dy fan froeger. En dat samar ynienen de hiele trouseal fol mei gasten nei de poes fan dyn mem sit te koekeloeren. Harrejakkes.
Lit ús earlik wêze; net ien sit op sokke bylden te wachtsjen. De berte fan in poppe is it meast magyske momint dat der bestiet. Mar dat hoechst net te filmjen of op de foto te setten. Dêr moast by wêze en fan ûnder de yndruk wêze op it momint dat it bart. Net troch achterôf de bylden werom te sjen. Ik bin bliid dat ús heit en mem mar fiif foto's makke hawwe. En godzijdank is der gjin fideo fan myn berte. Ik hear it ús heit al roppen oan de ein: 'En cut!"


description: Kollega-kollumnist Ferdinand de Jong hie sneon fansels folslein gelyk mei syn kollum oer wat der allegearre mis is yn de nasjonale polityk. En doe wie Syri

title: Kollum: "Polityk"

maintext:
Aukje de Vries moat as finansieel VVD-Keamerlid mei dat dividind ferhaal aanst de Keamer yn. Hoopje dat se tsjin wat gedram kin, want dit sit de opposysje hiel heech. En se kin ek net jankende werom nei Ljouwert, want dan komt se yn de Fryske polityk telâne. En dy is net in hier better. Ik wiis inkeld mar efkes nei FNP-deputearre Jehannes Kramer, dy't nei oanlieding fan'e kringlooplânbounotysje fan Carola Schouten twittere dat it o sa moai is dat Fryslân al lang docht wat de minster wol.
Wêrom Kramer, is hjir dan de lânskipspine ûntstien en útdroegen. Wêrom Kramer, is it wetter yn de feangreidegebieten noch net omheech, wêrom, ach hâld op mei sok patserich praat. We soenen wólle dat jim it sa dienen, mar dat dogge jimme net. De Fryske polityk rint nea foarop.
Dus it moat oars. Ik bin ûndernimmer. Ik ha dik 300 man oan it wurk. Dêrfan wol ik der in swikje útsmite, want dan kin ik sels mear fertsjinje. Dus ik gean nei CDA-deputearre Sander de Rouwe en ik sis, kinst my wat jild jaan. Dat ha ik nedich om dy minsken derút te smiten. Ik moat ek wat nije draaibankjes ha, dan kin 'k dêrnei mei noch minder minsken ta. Mar Sander de Rouwe laket my út en ik gean sûnder in sint syn doar út. Dat is ek logysk, Sander is der net foar soksoarte grappen.
Hoewol, kofjebrâner en teesetter Jacobs Douwe Egberts op De Jouwer hie sa'n 350 man yn tsjinst. Se woenen der wol 90 fan kwyt. En se woenen ek noch nije teeseefkes en kofjemealders ha. Dan koe der noch in soadsje fuort. Jacobs of Douwe, dêr wol 'k ôf wêze, dy gie nei Sander de Rouwe en frege om jild. Sander helle fuort twa ton út de kontbûse en belle Frans Veltman op. Dy kin jim miskien net, mar dy is ekonomysk CDA-wethâlder yn De Fryske Marren.
Dy woe net ûnder dwaan, en smiet ek twa ton op tafel. En doe't se tegearre dêrnei wat yn dy iuwige subsydzjepot fan wijlen de Friesland Bank omrierden, kaam der noch 5 ton. En mei 9 ton gie Douwe wer nei it fabryk en kundige oan dat der in kwak minsken útfleane soe. Ja fia natuerlik ferrin, mar je koenen dat fersnelle mei dat jild fan provinsje en gemeente. O ja, Douwe sei ek noch dat syn kofje yn de winkel echt net goedkeaper wurde soe.
Wat is no it ferskil tusken Douwe en my.
Histoarje.
Yn 1753 gie Egbert Douwes mei syn wyfke Ake Thysses fan Jiskenhuzen nei De Jouwer en dêr begûnen se in winkeltsje yn de saneamde koloniale waren. Syn sûkela en súdfruchten soenen úteinlik kofje, tee en tabak wurde. En linkendewei waard troch de famylje in moai bedriuw delsetten. Dat is histoarje. Dêr kin je noch hiele ferhalen by fertelle, om't har earste fabryksûnderkommen no museum op De Jouwer is. Unferbreklik mei-elkoar ferbûn, De Jouwer en Douwe, dat mei net ferdwine.
Hoewol, de fabryk, ek al útwreide nei Utrecht, waard kocht troch Sara Lee. It krige rûnom yn de wrâld allerhande fêstigingen. Kocht ek in soad op. It is in sterk ynternasjonaal bedriuw. Dat in pear jier lyn net iens skrok, doe't ynienen blykte dat se op de Braziliaanske fêstiging net telle koene. Dat koste in pear hûndert miljoen of sa. Mar it bedriuw draait no wer as in tierelier, fertsjinnet miljoenen.
It is no yn hannen fan Dútske ynvestearders, dy't ek noch in grut Amerikaansk kofjekonsern opkocht ha. Dêrmei ha se no de hiele wrâldmerk fan de kofje wol yn hannen.
Mar wêrom krije dy Dútsers no 9 ton? En ikke net."


description: By in terapysesje bedarre it slachtoffer op de massaazjetafel en giene de klean út. De terapeut siet doe oan har boarsten en geslachtsdiel.

title: Sel easke tsjin reiki-terapeut fanwege ferkrêfting

maintext: Tsjin in 68-jierrige man út Aldwâld is fjouwer moanne sel easke, omdat er as reiki-terapeut in kliïnte ferkrêfte ha soe. De frou siet tsjin in burn-out oan. By in terapysesje bedarre se op de massaazjetafel en giene de klean út. De terapeut siet doe oan har boarsten en geslachtsdiel.


description: Meardere helptsjinsten wiene oproppen om it slachtoffer by te stean.

title: Bromfytser swierferwûne by ûngelok

maintext: Ambulânses rieden út en ek de traumahely waard ynset. It slachtoffer is úteinlik mei de ambulânse nei it sikehûs fan Ljouwert brocht. De plysje docht ûndersyk nei de tadracht fan it ûngelok.


description: De enerzjygigant nimt it park oer fan Powerfield, om dêrmei better klear te wêzen foar de takomst.

title: Nuon nije eigener fan sinnepark Dokkum

maintext:
De enerzjygigant hat ferline jier in bedriuwsûnderdiel opset foar sinne-enerzjy en batterij-opslach, mei as bedoeling om yn ien generaasje folslein fossylfrij te wêzen. "Het uiteindelijke doel is om volgend jaar de eerste kilowatturen op het net te gaan leveren", fertelt direkteur Jean-Louis Bertholet.
Grutte risiko's mei belizzersjild
Powerfield wie earder dit jier yn it nijs troch omstriden grûntransaksjes. Neffens ûndersyk fan de NRC nimt Powerfield grutte risiko's mei jild fan belizzers. Der wurdt grûn oankocht foar sinneparken yn it noarden. Dy grûn wurdt dêrnei foar in folle heger bedrach trochferkocht oan in bedriuwsûnderdiel fan Powerfield. En dat jild komt fan belizzers, seit NRC. Powerfield ûntkent dat allegear.


description: Tûzenen âlde films út Fryslân binne de ôfrûne jierren oeral weikaam en nei it Fries Film Archief brocht. De âldste kleurebylden fan Fryslân, grutte kolleks

title: Rubryk Fries Film Archief: Johan Hendrik Zerb

maintext:
Dûkklup
Zerb hie in bysûndere hobby foar dy tiid. "Mar hy stie wol foar in probleem. Want do moast lid fan in dûkklup wêze foardatst soerstofflessen keapje kinst. Mar dy bestiene hielendal net yn Fryslân. Us heit hat dêrom mar syn eigen dûkklup oprjochte, dêr't wy as gesin lid fan wiene." Sa betocht Zerb alles om it dûken mooglik te meitsjen. "Op in gegeven momint hat er ek sels syn eigen boat makke. Dy bûn er dan fêst op it dak fan de auto en sa rieden we nei Frankryk. Oant de auto dat net mear oan koe, doe sakke hy troch de as hinne."


description: Se lei op in fytspaad De Dulf, yn de wyk Bilgaard. Mooglik is se net goed wurden, mar dat wurdt noch ûndersocht.

title: Deade frou op fytspaad yn Ljouwert

maintext: Yn Ljouwert is woansdeitemoarn deade frou fûn op it fytspaad by De Dulf, yn de wyk Bilgaard. Se wie dêr oan it kuierjen mei in rollator.


description: De man wie ûnder ynfloed fan drugs en koe net mear op eigen houtsje út it mobile húske komme.

title: Plysje fynt hast neakene Snitser op Dixi

maintext:
De plysje krige tongersdeitemiddei in melding dat der oan it Ruterskertier yn Ljouwert ien wol hiel lang op in Dixi siet. In Dixi is in mobyl húske dat gauris ynset wurdt by eveneminten as op bouplakken.
Doe't de plysje nei it húske gie om te sjen wat der oan de hân wie, troffen se in sawat folslein neakene Snitser oan. Dizze 29-jierrige man wie behoarlik ûnder ynfloed fan GHB. De plysje hat him nei hûs ta stjoerd.


description: Jagers meie tenei gjin kraaien mear fange mei in saneamde fangkoai. De rjochter hat de Faunabeskerming yn it gelyk steld,

title: Kraaiefangkoai ferbean yn Fryslân

maintext: Jagers meie tenei gjin kraaien mear fange mei in saneamde fangkoai. De Ljouwerter rjochtbank hat de Faunabeskerming freed yn it gelyk steld, Dy klup hie in saak oanspannen tsjin it beslút fan de provinsje Fryslân om de swarte kraai te fangen en ôf te meitsjen.


description: Der moasten sa'n 1000 suppers op it wetter wêze, mar dat wienen der 400. De organisaasje besiket it takom jier op 'e nij.

title: Wrâldrekôrpoging suppen yn Ljouwert mislearre

maintext: Se kamen massaal, mar net mei genôch. De rekôrpoging om 1000 suppers op it wetter yn Ljouwert by elkoar te krijen, is snein mislearre. Nei de telling die bliken dat sa'n 400 standup-peddelers op harren planken troch de grêften fearn binne.